AN COIMISIÚN EORPACH An Bhruiséil,27.10.2021 COM(2021) 664 final 2021/0342(COD) Togra le haghaidh RIALACHÁN Ó PHARLAIMINT NA hEORPA AGUS ÓN gCOMHAIRLE lena leasaítear Rialachán (AE) Uimh. 575/2013 a mhéid a bhaineann le ceanglais le haghaidh priacal creidmheasa, priacal um choigeartú luachála creidmheasa, priacal oibriúcháin, priacal margaidh agus an t‑íosráta aschuir (Téacs atá ábhartha maidir le LEE) {SWD(2021) 320}

{SWD(2021) 321}

{SEC(2021) 380}



MEABHRÁN MÍNIÚCHÁIN 1.COMHTHÉACS AN TOGRA •Forais agus cuspóirí an togra Tá an leasú beartaithe le Rialachán (AE) Uimh. 575/2013 (an Rialachán maidir le Ceanglais Chaipitil nó CRR) mar chuid de phacáiste reachtach ina n‑áirítear freisin leasuithe le Treoir 2013/36/AE (an Treoir maidir le Ceanglais Chaipitil nó CRD). Mar fhreagairt ar an nGéarchéim Mhór Airgeadais 2008-09 (GFC), chuir an tAontas chun feidhme athchóirithe substaintiúla ar an gcreat stuamachta is infheidhme maidir le bainc d’fhonn a n‑athléimneacht a bhreisiú agus dá bhrí sin cabhrú chun tarlú géarchéime den sórt céanna arís a chosc. Bunaíodh na hathchóirithe sin den chuid is mó ar chaighdeáin idirnáisiúnta arna nglacadh ó 2010 ag Coiste Basel um Maoirseacht ar Bhaincéireacht (CBMB). Tugtar caighdeáin Basel III, athchóirithe Basel III nó creat Basel III ar na caighdeáin go comhchoiteann. Tá na caighdeáin dhomhanda arna bhforbairt ag CBMB faighte níos tábhachtaí de bharr chineál níos domhanda agus níos idirnasctha na hearnála baincéireachta. Cé go n‑éascaíonn earnáil bhaincéireachta dhomhandaithe trádáil agus infheistíocht idirnáisiúnta, gineann sí freisin priacail airgeadais níos casta. Gan caighdeáin dhomhanda aonfhoirmeacha, d’fhéadfadh bainc roghnú chun a ngníomhaíochtaí a bhunú sa dlínse leis na réimis rialála agus maoirseachta is boige. D’fhéadfadh sodar go grinneall a bheith mar thoradh air sin chun gnólachtaí bainc a mhealladh, rud a mhéadódh ag an am céanna an priacal d’éagobhsaíocht airgeadais dhomhanda. Cuireann comhar idirnáisiúnta ar chaighdeáin dhomhanda teorainn leis an gcineál seo iomaíochais chontúirtigh den chuid is mó agus tá sé ríthábhachtach chun cobhsaíocht airgeadais a chothabháil i ndomhan domhandaithe. Simplítear freisin le caighdeáin idirnáisiúnta saol na mbanc atá gníomhach go hidirnáisiúnta – a bhfuil líon maith banc ón Aontas Eorpach ina measc – mar go rathaíonn siad go gcuirtear rialacha i bhfeidhm atá mórán mar a chéile sna moil airgeadais is tábhachtaí ar fud an domhain. Tá an tAontas ina phríomhthacadóir le comhar idirnáisiúnta i réimse na rialála baincéireachta. Cuireadh chun feidhme an chéad sraith d’athchóirithe iar‑ghéarchéime atá mar chuid de chreat Basel III in dhá chéim: ·i mí an Mheithimh 2013 nuair a glacadh CRR agus CRD IV; ·i mBealtaine 2019 nuair a glacadh le Rialachán (AE) 2019/876, ar a dtugtar CRR II freisin, agus Treoir (AE) 2019/878, ar a dtugtar CRD V. Díríodh sna hathchóirithe a cuireadh chun feidhme go dtí seo ar mhéadú a chur ar cháilíocht agus cainníocht an chaipitil rialála is gá a bheith ag bainc chun caillteanais ionchasacha a chumhdach. Ina theannta sin, díríodh iontu ar luamhánú iomarcach banc a laghdú, athléimneacht institiúidí a mhéadú i leith geiteanna leachtachta gearrthéarmacha, a spleáchas ar mhaoiniú gearrthéarmach a laghdú, a priacal comhchruinnithe a laghdú, agus tabhairt faoi fhadhbanna rómhór le cliseadh. Mar thoradh, láidrigh na rialacha nua na critéir do chaipiteal rialála incháilithe, mhéadaigh siad íoscheanglais chaipitil, agus thug siad isteach ceanglais nua le haghaidh priacal coigeartaithe luachála creidmheasa (CVA) agus le haghaidh risíochtaí le contrapháirtithe lárnacha. Thairis sin, tugadh isteach roinnt beart stuamachta nua: íoscheanglas cóimheas luamhánaithe, cóimheas leachtachta gearrthéarmach (ar a dtugtar an cóimheas cumhdaigh ar leachtacht), cóimheas cistithe cobhsaí níos fadtéarmaí (ar a dtugtar an cóimheas glanchistiúcháin chobhsaí), teorainneacha le haghaidh risíochtaí móra agus maoláin chaipitil macrastuamachta. A bhuíochas don chéad sraith athchóirithe seo a cuireadh chun feidhme san Aontas, tá an earnáil bhaincéireachta san Aontas éirithe i bhfad níos seasmhaí i leith geiteanna eacnamaíocha agus chuaigh sé isteach sa ghéarchéim COVID‑19 ar sheasamh i bhfad níos cobhsaí ná mar a bhí i gcomparáid lena riocht ag tús GFC. Anuas air sin, ghlac maoirseoirí agus reachtóirí bearta faoisimh sealadacha ag tús ghéarchéim COVID‑19. Ina Theachtaireacht Léirmhínitheach maidir le cur i bhfeidhm na gcreataí cuntasaíochta agus stuamachta chun iasachtaí bainc an Aontais a éascú chun tacú le gnólachtaí agus teaghlaigh le linn COVID‑19 an 28 Aibreán 2020, dheimhnigh an Coimisiún an tsolúbthacht atá leabaithe sna rialacha stuamachta agus cuntasaíochta mar a chuir na hÚdaráis Maoirseachta Eorpacha agus comhlachtaí idirnáisiúnta i dtábhacht. Ar an mbonn sin, i mí an Mheithimh 2020, ghlac na comhreachtóirí leasuithe sealadacha spriocdhírithe le gnéithe sonracha den chreat stuamachta – an pacáiste CRR ‘réiteach tapa’ mar a thugtar air. Mar aon le bearta seasmhacha airgid agus fioscacha, chabhraigh sé seo le hinstitiúidí leanúint ar aghaidh ag tabhairt iasachtaí do theaghlaigh agus do chuideachtaí i rith na paindéime. Chabhraigh sé seo, mar thoradh air sin, chun an gheit eacnamaíoch a d’eascair as an bpaindéim a mhaolú. Cé go meastar anois go bhfuil an leibhéal foriomlán caipitil i gcóras baincéireachta an Aontais sásúil ar an meán, níor tugadh aghaidh go fóill ar roinnt de na fadhbanna a aithníodh tar éis GFC. Taispeánadh in anailísí a rinne an tÚdarás Baincéireachta Eorpach (ÚBE) agus an Banc Ceannais Eorpach (BCE) gur léiríodh sna ceanglais chaipitil a ríomh institiúidí atá bunaithe san Aontais ag úsáid samhlacha inmheánacha leibhéal suntasach inathraitheachta nach raibh bunús leis ag éagsúlachtaí sna priacail fholuiteacha agus ar deireadh go ndéanann sé dochar d’iontaofacht agus inchomparáideacht a gcóimheasa caipitil. Anuas air sin, bíonn ceanglais chaipitil neamhleora nó arda go míchuí le haghaidh roinnt táirgí nó gníomhaíochtaí airgeadais mar thoradh ar easpa íogaireacht priacail sna ceanglais chaipitil a ríomhtar leis na cuir chuige chaighdeánaithe (agus dá bhrí sin le haghaidh samhlacha gnó sonracha a bhunaítear go príomha orthu). I mí na Nollag 2017, d’aontaigh CBMB ar shraith chríochnaitheach athchóirithe leis na caighdeáin idirnáisiúnta le tabhairt faoi na fadhbanna sin. I mí an Mhárta 2018, d’fháiltigh Airí Airgeadais agus Gobharnóirí Bainc Cheannais G20 roimh na hathchóirithe seo agus dheimhnigh siad go leanúnach a dtiomantas do chur chun feidhme iomlán, tráthúil agus comhsheasmhach. In 2019, d’fhógair an Coimisiún a rún chun togra reachtach a chur i láthair chun na hathchóirithe sin a chur chun feidhme i gcreat stuamachta an Aontais. I bhfianaise phaindéim COVID‑19, cuireadh moill ar obair ullmhúcháin an togra sin. Léiríodh an mhoill i gcinneadh CBMB an 26 Márta 2020 chun sprioc‑amanna cur chun feidhme a aontaíodh roimhe sin do na gnéithe deiridh d’athchóiriú Basel III a chur siar 1 bhliain amháin. Agus an méid thuas á chur san áireamh, tá 2 chuspóir ghinearálta ag an tionscnamh reachtach reatha: cur le cobhsaíocht airgeadais agus cur le maoiniú seasta an gheilleagair i gcomhthéacs an téarnaimh tar éis ghéarchéim COVID‑19. Is féidir na cuspóirí ginearálta seo a scagadh ina gceithre chuspóir níos sonraíche: (1)chun an creat caipitil priacalbhunaithe a neartú, gan méaduithe suntasacha sna ceanglais chaipitil fhoriomlána; (2)chun an fócas ar phriacail ESG sa chreat stuamachta a bhreisiú; (3)chun cumhachtaí agus uirlisí maoirseachta a chomhchuibhiú a thuilleadh; agus

(4)chun costais riaracháin institiúidí a bhaineann le nochtadh poiblí a laghdú agus chun rochtain a fheabhsú ar shonraí stuamachta institiúidí. (1)Chun an creat caipitil priacalbhunaithe a neartú Níor athraíodh an gá le seachadadh ar an athchóiriú struchtúrach seo mar thoradh ar na coinníollacha eacnamaíocha atá faoi strus go sealadach. Is gá an t‑athchóiriú a chur i gcrích le tabhairt faoi na saincheisteanna gan réiteach agus chun fóntacht airgeadais institiúidí atá bunaithe san Aontas a láidriú, á gcur i seasamh níos fearr le tacú le fás eacnamaíoch agus géarchéimeanna féideartha amach anseo a sheasamh. Is gá na gnéithe d’athchóiriú Basel III nár cuireadh chun feidhme go fóill a chur chun feidhme freisin chun an deimhneacht rialála is gá a chur ar fáil d’institiúidí, chun athchóiriú 10 mbliana ar an gcreat stuamachta a thabhairt chun críche. Ar deireadh, tá tabhairt chun críche an athchóirithe i gcomhréir le tiomantas an Aontais le comhar rialála idirnáisiúnta agus leis na gníomhaíochtaí coincréiteacha a d’fhógair roinnt dá chomhpháirtithe nó a ghlac siad cheana féin chun an t‑athchóiriú a chur chun feidhme go tráthúil agus go dílis. (2)Chun an fócas ar phriacail ESG sa chreat stuamachta a bhreisiú Tagann gá eile chomh tábhachtach céanna le hathchóiriú ó obair leanúnach an Choimisiúin ar an aistriú chuig geilleagar inbhuanaithe. Leagadh amach go soiléir sa Teachtaireacht ón gCoimisiún maidir leis an gComhaontú Glas don Eoraip (EGD) agus sa Teachtaireacht ón gCoimisiún maidir le Sprioc Aeráide 2030 an Aontais (‘Oiriúnach do 55’) tiomantas an Choimisiúin chun geilleagar inbhuanaithe a dhéanamh de gheilleagar an Aontais, fad is a dhéileáiltear ag an am céanna le hiarmhairtí dosheachanta an athraithe aeráide. D’fhógair sé freisin Straitéis chun Maoiniú a dhéanamh ar an Aistriú chuig Geilleagar Inbhuanaithe lena gcuirfear le tionscnaimh agus tuarascálacha roimhe sin, amhail an plean gníomhaíochta maidir le fás inbhuanaithe a mhaoiniú agus tuarascálacha an tSainghrúpa Teicniúil maidir le Maoiniú Inbhuanaithe, ach atreisíonn sé iarrachtaí an Choimisiúin sa réimse seo chun iad a thabhairt i gcomhréir le spriocanna uaillmhianacha EGD. Beidh ról ríthábhachtach ag idirghabháil bainc chun an t‑aistriú chuig geilleagar níos inbhuanaithe a mhaoiniú. An tráth céanna, is dóchúil go mbeidh priacail ag baint leis an aistriú chuig geilleagar níos inbhuanaithe d’institiúidí a bheidh orthu a bhainistiú i gceart lena áirithiú go n‑íoslaghdaítear priacail leis an gcobhsaíocht airgeadais. Seo an áit a bhfuil gá leis an rialáil stuamachta agus inar féidir leis ról ríthábhachtach a imirt. Aithníodh é sin sa Straitéis chun Maoiniú a dhéanamh ar an Aistriú chuig Geilleagar Inbhuanaithe agus cuireadh i dtábhacht an gá lena áirithiú go gcomhtháthaítear ar bhealach níos fearr priacail chomhshaoil, shóisialta agus rialachais (ESG) i gcreat stuamachta an Aontais mar nach meastar gur leor na ceanglais dhlíthiúla reatha chun dreasachtaí a sholáthar le haghaidh bainistíocht córasach agus comhsheasmhach ar phriacail ESG ag institiúidí. (3)Chun cumhachtaí agus uirlisí maoirseachta a chomhchuibhiú a thuilleadh Réimse eile fócais is ea cur chun feidhme ceart rialacha stuamachta. Caithfidh na huirlisí agus na cumhachtaí is gá a bheith ag maoirseoirí chuige seo (e.g. cumhachtaí chun institiúidí agus a ngníomhaíochtaí a údarú, oiriúnacht a mbainistíochta a mheasúnú, nó smachtbhannaí a chur orthu i gcás go sáraíonn siad na rialacha). Cé go n‑áirithíonn an tAontas íosleibhéal comhchuibhithe, tá éagsúlacht mhór idir an tsraith straitéisí maoirseachta agus nósanna imeachta maoirseachta ar fud na mBallstát. Leis an tírdhreach rialála ilroinnte i sainmhíniú cumhachtaí agus uirlisí áirithe atá ar fáil do mhaoirseoirí agus a gcur i bhfeidhm ar fud na mBallstát, déantar dochar don chothroime iomaíochta sa mhargadh aonair agus ardaíonn sé amhrais faoi bhainistiú fónta agus stuama institiúidí agus a maoirseacht. Tá an fhadhb seo géar go háirithe i gcomhthéacs an Aontais Bhaincéireachta. Mar gheall ar dhifríochtaí thar 21 chóras dlí éagsúla cuirtear cosc ar an Sásra Aonair Maoirseachta (SAM) a fheidhmeanna maoirseachta a dhéanamh go héifeachtach agus go héifeachtúil. Thairis sin, is gá go ghrúpaí baincéireachta trasteorann déileáil le roinnt nósanna imeachta éagsúla don tsaincheist stuamachta chéanna, rud a mhéadaíonn a gcostais riaracháin go míchuí. Tá gné nua le saincheist thábhachtach eile, eadhon easpa creat láidir Aontais do ghrúpaí tríú tír a sholáthraíonn seirbhísí baincéireachta san Aontas, tar éis Brexit. Níl bunú brainsí tríú tír (TCBanna) faoi réir reachtaíocht náisiúnta agus comhchuibhithe go príomha ach méid fíor‑theoranta ag CRD. Léirítear i dtuarascáil le déanaí ó ÚBE go soláthraíonn an tírdhreach stuamachta scaipthe TCBanna le deiseanna suntasacha le haghaidh arbatráiste rialála agus maoirseachta chun a ngníomhaíochtaí baincéireachta a dhéanamh ar lámh amháin, fad is a bhíonn easpa formhaoirseachta agus priacail cobhsaíochta airgeadais méadaithe don Aontas dá thoradh ar an lámh eile. Is minic nach mbíonn an fhaisnéis agus na cumhachtaí is gá ag maoirseoirí le tabhairt faoi na priacail sin. Mar gheall ar an easpa tuairiscithe maoirseachta mionsonraithe agus malartú faisnéise neamhleor idir na húdaráis i gceannas ar eintitis/ghníomhaíochtaí éagsúla ghrúpa tríú tír a mhaoirsiú, fágtar caochspotaí. Is é an tAontas Eorpach an t‑aon mhórdhlínse nach bhfuil an léargas iomlán ag an maoirseoir comhdhlúthaithe ann ar ghníomhaíochtaí grúpaí tríú tír a oibríonn trí fhochuideachtaí agus brainsí araon. Tá tionchar diúltach ag na heasnaimh ar chothroime iomaíochta i measc grúpaí tríú tír a oibríonn i mBallstáit éagsúla, chomh maith le hinstitiúidí vis‑à‑vis a bhfuil ceanncheathrú acu san Aontas Eorpach. (4)Chun costais riaracháin institiúidí a bhaineann le nochtadh poiblí a laghdú agus chun rochtain a fheabhsú ar shonraí stuamachta institiúidí Tá gá leis an togra seo freisin chun smacht an mhargaidh a bhreisiú a thuilleadh. Uirlis thábhachtach eile é seo ionas go mbeadh infheisteoirí in ann a ról faireacháin a fheidhmiú i ndáil le hiompraíocht institiúidí. Chun amhlaidh a dhéanamh, is gá dóibh rochtain a fháil ar an bhfaisnéis is gá. Mar gheall ar na deacrachtaí reatha a bhaineann le rochtain ar fhaisnéis stuamachta, ní bhíonn an fhaisnéis is gá ag rannpháirtithe an mhargaidh maidir le cásanna stuamachta institiúidí. Ar deireadh, laghdaíonn sé sin éifeachtacht a chreata stuamachta le haghaidh institiúidí agus d’fhéadfadh sé feasacht a ardú maidir le hathléimneacht na hearnála baincéireachta, go háirithe i dtréimhsí struis. Ar an gcúis sin, tá sé mar aidhm leis an togra nochtadh faisnéis stuamachta a lárú d’fhonn rochtain a mhéadú ar shonraí stuamachta agus inchomparáideacht ar feadh an tionscail. Tá lárú nochtuithe i bpointe rochtana aonair bunaithe ag ÚBE dírithe freisin ar an ualach riaracháin a laghdú d’institiúidí, go háirithe institiúidí beaga agus neamhchasta. •Comhsheasmhacht le forálacha beartais atá sa réimse beartais cheana Leanann roinnt gnéithe de na tograí lena leasaítear CRR agus CRD an obair ar tugadh fúithi ar leibhéal idirnáisiúnta, nó ag ÚBE, fad is a raibh gá le hoiriúnuithe eile leis an gcreat stuamachta mar gheall ar eispéireas praiticiúil a fuarthas ó thrasuí náisiúnta agus cur i bhfeidhm CRD, lena n‑áirítear i gcomhthéacs SAM. Tugtar isteach leis na tograí leasuithe leis an reachtaíocht reatha atá comhsheasmhach go hiomlán leis na forálacha beartais reatha i réimse na rialála stuamachta agus na maoirseachta ar institiúidí. Tá sé mar aidhm leis an athbhreithniú ar CRR agus CRD cur chun feidhme athchóiriú Basel III a thabhairt chun críche san Aontas Eorpach chomh maith le huirlisí agus cumhachtaí maoirseachta a láidriú agus a chomhchuibhiú. Tá gá leis na bearta seo chun athléimneacht na hearnála baincéireachta a láidriú a thuilleadh. •Comhsheasmhacht le beartais eile de chuid an Aontais Tá beagnach 10 mbliana caite ó d’aontaigh Cinn Stáit agus Rialtais na hEorpa chun Aontas Baincéireachta a chruthú. Tá dhá cholún den Aontas Baincéireachta – maoirseacht aonair agus réiteach aonair – i bhfeidhm, ina luí ar bhunchloch daingean leabhar rialacha aonair d’institiúidí uile an Aontais. Is é is aidhm do na tograí a áirithiú gurb ann do leabhar rialacha aonair leanúnach d’institiúidí uile an Aontais Eorpaigh, bídís san Aontas Baincéireachta nó ná bíodh. Tá cuspóirí foriomlána an tionscnaimh, mar a mhínítear thuas, comhsheasmhach agus comhleanúnach le bunchuspóirí an Aontais Eorpaigh, is iad sin cobhsaíocht airgeadais a chur chun cinn, dóchúlacht agus méid na tacaíochta ó cháiníocóirí i gcás ina réiteofar institiúid chomh maith le rannchuidiú le maoiniú comhchuí inbhuanaithe na gníomhaíochta eacnamaíche, rud a chothóidh leibhéal ard iomaíochais agus cosanta tomhaltóirí. Ar deireadh, le haitheantas ó phriacail a bhaineann le ESG agus ionchorprú gnéithe ESG sa chreat stuamachta, comhlánaíonn an tionscnamh seo straitéis níos leithne an Aontais le haghaidh córas airgeadais níos inbhuanaithe agus níos athléimní. Cuirfidh sé le cuspóir an Chomhaontaithe Ghlais don Eoraip go mbainistítear priacail aeráide agus go gcomhtháthaítear iad sa chóras airgeadais agus i réimsí straitéiseacha gníomhaíochta a leagtar amach i dTuarascáil 2021 um Fhadbhreathnaitheacht Straitéiseach. 2.BUNÚS DLÍ, COIMHDEACHT AGUS COMHRÉIREACHT

•Bunús dlí Déantar gníomhaíochtaí a mheas sa togra seo chun creat a chur ar dhul i mbun, ar shaothrú agus ar mhaoirseacht institiúidí gnó laistigh den Aontas, agus é mar chuspóir aige cobhsaíocht an mhargaidh aonair a áirithiú. Tá an chuid is mó den mhaoiniú laistigh den mhargadh aonair á sholáthar faoi láthair ag an earnáil bhaincéireachta, agus dá réir sin tá sé ar cheann de na comhpháirteanna bunúsacha de chóras airgeadais an Aontais. Tá sainordú soiléir déanta ag an Aontas le gníomhú i réimse an mhargaidh aonair agus tá an bunús dlíthiúil iomchuí comhdhéanta d’Airteagail ábhartha an Chonartha atá mar bhonn taca faoi inniúlachtaí an Aontais sa réimse seo. Na leasuithe atá sé beartaithe a dhéanamh, tá siad bunaithe ar an mbunús dlí céanna agus atá ag na gníomhartha reachtacha atá á leasú, i.e. Airteagal 114 CFAE don togra le haghaidh rialacháin chun CRR a leasú agus Airteagal 53(1) CFAE don togra le haghaidh treorach chun CRD a leasú. •Coimhdeacht (i gcás inniúlacht neamheisiach) Léiríonn formhór na ngníomhaíochtaí a measadh nuashonruithe agus leasuithe le dlí reatha an Aontais, agus dá réir sin, baineann siad le réimsí ina bhfuil a inniúlacht á feidhmiú ag an Aontas cheana féin agus nach bhfuil sé i gceist aige stopadh den inniúlacht sin a fheidhmiú. Tá sé mar aidhm le roinnt gníomhaíochtaí (go háirithe iad sin lena leasaítear CRD) céim bhreise comhchuibhithe a thabhairt isteach d’fhonn na cuspóirí a shainmhínítear sa Treoir sin a bhaint amach go comhsheasmhach. Ós rud é go bhfuil cuspóirí na mbeart atá molta dírithe ar reachtaíocht an Aontais Eorpaigh atá ann cheana a fhorlíonadh, is fearr is féidir iad a ghnóthú ar leibhéal an Aontais seachas trí thionscnaimh náisiúnta éagsúla. Ní bheadh bearta náisiúnta dírithe ar, mar shampla, rialacha a bhfuil lorg idirnáisiúnta bunúsach acu – amhail caighdeán domhanda cosúil le Basel III nó dul i ngleic níos fearr le priacail a bhaineann le ESG – a chur chun feidhme ina reachtaíocht is infheidhme chomh héifeachtach chun cobhsaíocht airgeadais a áirithiú agus a bheadh rialacha an Aontais. I dtéarmaí uirlisí agus cumhachtaí maoirseachta a nochtadh agus brainsí tríú tír, má fhágtar an tionscnamh le déileáil leis ar an leibhéal náisiúnta amháin, d’fhéadfadh trédhearcacht laghdaithe agus priacal méadaithe arbatráiste a bheith dá thoradh, agus bheadh saobhadh féideartha iomaíochas agus tionchar ar shreafaí caipitil dá bharr. Thairis sin, bheadh glacadh le bearta náisiúnta dúshlánach go dlíthiúil, mar gheall go rialaíonn CRR cúrsaí baincéireachta cheana féin, lena n‑áirítear ualuithe priacal, tuairisciú agus nochtadh agus ceanglais eile a bhaineann le CRR. Meastar mar sin gurb é an rogha is fearr leasú a dhéanamh ar CRR agus ar CRD. Leis sin, bheadh an chothromaíocht cheart ann idir rialacha a chomhchuibhiú agus solúbthacht náisiúnta a choimeád i gcás ina bhfuil sé fíor‑riachtanach, gan cur isteach ar an leabhar rialacha aonair. De thoradh na leasuithe sin dhéanfaí cur i bhfeidhm aonfhoirmeach na gceanglas stuamachta agus cóineasú na gcleachtas maoirseachta a chur chun cinn a thuilleadh, agus dhéanfaí cothrom iomaíochta do sheirbhísí baincéireachta a áirithiú ar fud an mhargaidh aonair. Tá tábhacht ar leith leis sin san earnáil bhaincéireachta, áit a mbíonn go leor institiúidí ag feidhmiú ar fud mhargadh aonair an Aontais Eorpaigh. Tá comhar agus iontaoibh iomlán laistigh de SAM agus laistigh de na coláistí maoirseoirí agus údaráis inniúla lasmuigh de SAM fíor‑riachtanach chun maoirseacht éifeachtach institiúidí a áirithiú ar bhonn comhdhlúite. Ní bhainfí amach na cuspóirí sin le rialacha náisiúnta. •Comhréireacht Tá comhréireacht ina cuid dhílis den mheasúnú tionchair atá ag gabháil leis an togra. Rinneadh measúnú ar na leasuithe beartaithe uile i réimsí rialála éagsúla de réir chuspóir na comhréireachta. Ina theannta sin, cuireadh i láthair an easpa comhréireachta sna rialacha reatha i roinnt fearann agus rinneadh anailís ar roghanna sonracha dírithe ar an ualach riaracháin agus costais chomhlíonta a laghdú d’institiúidí níos lú. Is amhlaidh an cás seo, go háirithe, de na bearta i réimse an nochta, i gcás ina laghdófaí go suntasach an t‑ualach comhlíontachta ar institiúidí beaga agus neamhchasta, mura ndíbreofaí ar fad é. Thairis sin, déanfar na ceanglais maidir le nochtadh a bhaineann le nochtadh phriacail ESG a bheartaítear a chur i bhfeidhm maidir le gach institiúid (i.e. níos mó ná bainc mhóra, liostaithe a mbeidh feidhm ag an gceanglas reatha ina leith ó 2022 amach), a chur in oiriúint, i dtéarmaí tréimhsiúlachta agus mionsonraí, do mhéid agus castacht na n‑institiúidí, agus dá bhrí sin, léireofar meas ar phrionsabal na comhréireachta. •An rogha ionstraime Moltar go gcuirfear na bearta chun feidhme trí leasú a dhéanamh ar an CRR agus an CRD le Rialachán agus le Treoir faoi seach. Déantar tagairt go deimhin sna bearta atá beartaithe nó déantar forbairt bhreise iontu ar fhorálacha reatha ionsuite sna hionstraimí dlí sin (i.e. an creat chun ceanglais caipitil priacalbhunaithe a ríomh, cumhachtaí agus uirlisí arna gcur ar fáil do mhaoirseoirí ar fud an Aontais). De thoradh roinnt de na leasuithe ar CRD a dhéanann difear do chumhachtaí smachtbhannaí, bheadh solúbthacht áirithe ag Ballstáit rialacha éagsúla a choinneáil ar bun nuair a bheadh na leasuithe sin á dtrasuí sa dlí náisiúnta. 3.TORTHAÍ AR MHEASTÓIREACHTAÍ EX POST, AR CHOMHAIRLIÚCHÁIN LEIS NA PÁIRTITHE LEASMHARA AGUS AR MHEASÚNUITHE TIONCHAIR •Comhairliúcháin leis na páirtithe leasmhara Tá roinnt céimeanna glactha ag an gCoimisiún agus tá tionscnaimh éagsúla déanta aige d’fhonn measúnú a dhéanamh ar an bhfuil an creat stuamachta baincéireachta reatha san Aontas agus cur chun feidhme ghnéithe amuigh athchóiriú Basel III leordhóthanach lena áirithiú go bhfuil córas baincéireachta an Aontais cobhsaí agus athléimneach do gheiteanna eacnamaíocha agus go bhfuil sé fós ina fhoinse inbhuanaithe maoiniú seasta do gheilleagar an Aontais. Bhailigh an Coimisiún tuairimí páirtithe leasmhara ar ábhair shonracha a bhaineann le priacal creidmheasa, priacal oibríochtúil, priacal margaidh, priacal CVA, urrúis lena maoinítear idirbhearta, chomh maith lena dtuairimí i ndáil leis an íosráta aschuir. Chomh maith leis na gnéithe sin a bhaineann le cur chun feidhme Basel III, rinne an Coimisiún comhairliúchán freisin ar ábhair áirithe eile d’fhonn cleachtais mhaoirseachta chóineasaithe agus chomhsheasmhacha a áirithiú ar fud an Aontais agus ualach riaracháin institiúidí a mhaolú. Sula ndearnadh comhairliúchán poiblí idir mí Dheireadh Fómhair 2019 agus tús mhí Eanáir 2020 rinneadh comhairliúchán taiscéalaíochta in earrach 2018, inar lorgaíodh tuairimí grúpa spriocdhírithe páirtithe leasmhara ar an gcomhaontú idirnáisiúnta. Ina theannta sin, eagraíodh comhdháil phoiblí i mí na Samhna 2019 chun tionchar agus dúshláin a bhaineann le cur chun feidhme chaighdeáin críochnaithe Basel II san Aontais a phlé. Tá achoimrí ar an gcomhairliúchán agus ar an gcomhdháil phoiblí in Iarscríbhinn 2 den mheasúnú tionchair. Chuaigh seirbhísí an Choimisiúin i gcomhairle roinnt uaireanta freisin le Ballstáit maidir le cur chun feidhme an Aontais de na gnéithe deiridh d’athchóiriú Basel III agus athbhreithnithe féideartha eile ar CRR agus CRD i gcomhthéacs an tSainghrúpa maidir le Baincéireacht, Íocaíochtaí agus Árachas (EGBPI). Ar deireadh, i rith na céime ullmhúcháin den reachtaíocht, reáchtáil seirbhísí an Choimisiúin na céadta cruinniú freisin (go fisiciúil agus go fíorúil) le hionadaithe ó thionscal na baincéireachta chomh maith le páirtithe leasmhara eile. Ionchorpraíodh torthaí na dtionscnamh thuasluaite uile in ullmhú an tionscnaimh reachtaigh a ghabhann leis an measúnú tionchair. Soláthraíodh fianaise shoiléir leo ar an ngá leis na rialacha atá i bhfeidhm faoi láthair a nuashonrú agus a chur i gcrích chun i) na priacail san earnáil bhaincéireachta a laghdú a thuilleadh, agus ii) cumas na n‑institiúidí cistiú leordhóthanach a chur i dtreo an gheilleagair a fheabhsú.

•Bailiú agus úsáid saineolais Bhain an Coimisiún úsáid as saineolas ÚBE, a d’ullmhaigh anailís tionchair ar chur chun feidhme na n‑eilimintí d’athchóiriú Basel III atá fós gan réiteach. Thairis sin, bhain seirbhísí an Choimisiúin úsáid as saineolas BCE, a d’ullmhaigh anailís mhaicreacnamaíoch ar an tionchar a bheadh ag cur chun feidhme na n‑eilimintí sin. •Measúnú tionchair Maidir le gach fadhb a sainaithníodh, leis an measúnú tionchair measadh réimse roghanna beartais ar fud 4 phríomhghné bheartais, i dteannta na staide bonnlíne i gcás nach ndéantar aon ghníomhaíocht ar thaobh an Aontais. I dtaca le cur chun feidhme Basel III, léirítear leis an anailís agus leis an samhaltú maicreacnamaíoch arna bhforbairt sa mheasúnú tionchair go bhfuiltear ag súil go dtiocfaidh méadú 6.4 % go 8.4 % ar an meán ualaithe ar íoscheanglais chaipitil na n‑institiúidí go fadtéarmach (faoi 2030), tar éis na hidirthréimhse atá beartaithe, de bharr na roghanna tosaíochta a chur chun feidhme agus gach beart sa togra a chur san áireamh. Ar bhonn meántéarmach (in 2025), táthar ag súil go mbeidh an méadú idir 0.7 % agus 2.7 %. De réir meastacháin a sholáthair ÚBE, d’fhéadfaí go mbeadh ar líon teoranta institiúidí móra (10 as 99 institiúid sa sampla tástála) méideanna caipitil bhreise níos lú ná EUR 27 billiún a chomhbhailiú de bharr an tionchair sin chun na híoscheanglais chaipitil nua a chomhlíonadh faoin rogha thosaíochta. Chun an méid sin a fheiceáil ina cheart, bhí méid iomlán de chaipiteal rialála arbh fhiú EUR 1 414 billiún é i seilbh na 99 institiúid sa sampla (a sheasann do 75 % de shócmhainní baincéireachta an Aontais) ag deireadh 2019 agus bhí brabúis chomhcheangailte de EUR 99.8 billiún acu in 2019. Ar bhealach níos ginearálta, cé go dtabhódh institiúidí speansais riaracháin agus oibriúcháin aon uaire chun na hathruithe atá beartaithe sna rialacha a chur chun feidhme, níltear ag súil le haon mhéaduithe suntasacha sna costais. Thairis sin, táthar ag súil go dtiocfaidh laghdú ar na costais i gcomparáid leis an lá atá inniu ann leis na simplithe a tugadh le fios le roinnt de na roghanna tosaíochta (e.g. cuir chuige arna samhlú go hinmheánach, nochtuithe láraithe a bhaint). •Oiriúnacht rialála agus simpliú Tá an tionscnamh seo dírithe ar chur chun feidhme an Aontais de na caighdeáin stuamachta idirnáisiúnta le haghaidh na mbanc arna gcomhaontú ag CBMB idir 2017 agus 2020 a chur i gcrích. Leis sin, chuirfí cur chun feidhme an Aontais d’athchóiriú Basel III a sheol Coiste Basel tar éis GFC i gcrích. B’athbhreithniú cuimsitheach ar an gcreat stuamachta a bhí i bhfeidhm roimh agus le linn GFC é an t‑athbhreithniú sin ann féin, is é sin creat Basel II (cuireadh an creat sin chun feidhme san Aontas trí Threoir 2006/48/CE, i.e. an chéad CRD). Bhain an Coimisiún úsáid as torthaí an athbhreithnithe chuimsithigh a rinne CBMB ar an gcreat stuamachta, in éineacht le hionchur arna sholáthar ag ÚBE, BCE agus páirtithe leasmhara eile, chun eolas a sholáthar dá obair chur chun feidhme. Ar feitheamh chur chun feidhme athchóirithe críochnaitheacha Basel III san Aontas, ní dhearnadh seiceáil oiriúnachta ná beart athoiriúnaithe go fóill. •Cearta bunúsacha Tá an tAontas Eorpach tiomanta do chaighdeáin arda cosanta a thabhairt do chearta bunúsacha agus é mar shínitheoir le tacar leathan coinbhinsiún maidir le cearta an duine. Sa chomhthéacs seo, ní dócha go mbeidh tionchar díreach ag an togra ar na cearta seo, a liostaítear i bpríomhchoinbhinsiúin na Náisiún Aontaithe maidir le cearta an duine, i gCairt um Chearta Bunúsacha an Aontais Eorpaigh, atá mar dhlúthchuid de Chonarthaí an Aontais, agus sa Choinbhinsiún Eorpach um Chearta an Duine. 4.IMPLEACHTAÍ BUISÉADACHA Níl impleachtaí ag baint leis an togra seo do bhuiséad an Aontais. 5.EILIMINTÍ EILE •Pleananna cur chun feidhme, agus socruithe faireacháin, meastóireachta agus tuairiscithe Tá coinne leis go dtiocfaidh na leasuithe atá molta i bhfeidhm in 2023 ar a luaithe. Tá na leasuithe idirnasctha go dlúth le forálacha eile den CRR agus den CRD atá i bhfeidhm cheana féin agus a bhfuil faireachán á dhéanamh orthu ó 2014 i leith agus, i leith na mbeart a tugadh isteach leis an bpacáiste beart maidir le laghdú priacal, ó 2019 i leith. Leanfaidh CBMB agus ÚBE de na sonraí a bhailiú a bhfuil gá leo chun faireachán a dhéanamh ar na príomh‑mhéadrachtaí (cóimheasa caipitil, cóimheas luamhánaithe, bearta leachtachta). Fágfaidh sé go ndéanfar foráil maidir le measúnú tionchair ar na huirlisí beartais nua amach anseo. Beidh Próisis Athbhreithnithe agus Meastóireachta Maoirseachta (SREP) rialta agus bearta tástála struis ina gcuidiú le faireachán a dhéanamh ar thionchar na mbeart nua atá molta ar na hinstitiúidí a ndearnadh difear dóibh agus beidh siad ina gcuidiú freisin le measúnú a dhéanamh ar leordhóthanacht na solúbthachta agus na comhréireachta a cuireadh ar fáil chun freastal ar shainiúlachtaí na n‑institiúidí beaga. Thairis sin, tá ÚBE, i gcomhar le SAM agus na húdaráis náisiúnta inniúla, ag forbairt uirlis tuairiscithe chomhtháite (EUCLID) a bhfuiltear ag súil go mbeidh sí ina huirlis úsáideach chun faireachán agus meastóireacht a dhéanamh ar thionchar na n‑athchóirithe. Ar deireadh, leanfaidh an Coimisiún de bheith rannpháirteach i meithleacha CBMB agus sa tascfhórsa comhpháirteach a bhunaigh an Banc Ceannais Eorpach (BCE) agus ÚBE, a dhéanann faireachán ar dhinimic chistí dílse na n‑institiúidí agus a staideanna leachtachta ar fud an domhain agus san Aontas Eorpach faoi seach. •Míniúchán mionsonraithe ar fhorálacha sonracha an togra Sainmhínithe feabhsaithe ar eintitis atá le háireamh ar raon feidhme an chomhdhlúthaithe stuamachta Le teagmhais a tharla le déanaí, cuireadh an gá leis na forálacha maidir le comhdhlúthú stuamachta a shoiléiriú i dtábhacht chun a áirithiú go mbíonn grúpaí airgeadais a bhfuil cuideachtaí teicneolaíochta airgeadais i gceannas orthu nó a n‑áirítear leo, anuas ar institiúidí, eintitis eile a ghlacann páirt dhíreach nó indíreach i ngníomhaíochtaí airgeadais faoi réir maoirseacht chomhdhlúthaithe. Chuige sin, leasaítear Airteagal 4 chun na sainmhínithe ar na téarmaí ‘gnóthas seirbhísí coimhdeacha’ (ASU), ‘cuideachta sealbhaíochta airgeadais’ agus ‘institiúid airgeadais’, ar príomhchoincheapa iad ar fad ina thaobh sin, a shoiléiriú agus a fheabhsú. Ba cheart a mheas gur institiúidí airgeadais iad ASUnna agus, dá bhrí sin, ba cheart iad a áireamh ar raon feidhme an chomhdhlúthaithe stuamachta.

Thairis sin, tá sé beartaithe freisin na sainmhínithe ar na téarmaí ‘máthairghnóthas’ agus ‘fochuideachta’ a nuashonrú i gcomhréir leis na caighdeáin chuntasaíochta is infheidhme, agus iad a ailíniú leis an gcoincheap ‘cumhacht’ a ndéantar foráil maidir leis sa CRR cheana féin chun cur i bhfeidhm neamhréireach na rialacha agus an arbatráiste rialála a sheachaint. Cistí Dílse Sainmhínithe ar ‘sealúchas indíreach’ agus ‘sealúchas sintéiseach’ De réir Airteagal 72e(1) den CRR, ceanglaítear ar institiúidí atá faoi réir Airteagal 92a den CRR sealúchais indíreacha agus shintéiseacha a asbhaint as ionstraimí dliteanas incháilithe. Ní léiríonn na sainmhínithe atá ann faoi láthair ar an téarma ‘sealúchas indíreach’ agus ‘sealúchas sintéiseach’, faoi seach, ach sealúchais ionstraimí caipitil, áfach. Dá bhrí sin, leasaítear na sainmhínithe sin chun sealúchais dliteanais ábhartha a léiriú freisin (Airteagal 4(1), pointí (114) agus (126), den CRR). Ionstraimí caipitil cumann frithpháirteach, comharchumann, institiúidí coigiltis nó institiúidí comhchosúla Tar éis aistarraingt na Ríochta Aontaithe as an Aontas de bhun Airteagal 50 den Chonradh ar an Aontas Eorpach, níl Airteagal 27(1), pointe (a)(v), den CRR ábhartha a thuilleadh maidir le hinstitiúidí a bunaíodh san Aontas (tugadh isteach é chun freastal ar riachtanais institiúide a bunaíodh sa Ríocht Aontaithe). Scriostar an fhoráil, dá bhrí sin. Díolúintí tairsí ó asbhaint as ítimí Ghnáthchothromas Leibhéal 1 Chun roinnt de na hasbhaintí a bhaineann leis na cistí dílse a leagtar amach sa CRR a chur i bhfeidhm, ní mór d’institiúidí tairseacha áirithe atá bunaithe ar a míreanna Ghnáthchothromas Leibhéal 1 (CET1) a ríomh tar éis scagairí stuamachta agus formhór na n‑asbhaintí a bhaineann le CET1 a chur i bhfeidhm. Chun ríomh na dtairseacha ábhartha a choinneáil comhleanúnach, agus chun neamhshiméadracht i láimhseáil roinnt asbhaintí le haghaidh tairseacha a sheachaint, is gá na hasbhaintí nua a bhaineann le CET1 a bheartaítear le Rialachán (AE) 2019/630 ó Pharlaimint na hEorpa agus ón gComhairle agus le Rialachán (AE) 2019/876 a chur san áireamh freisin chun na míreanna CET1 ábhartha a ríomh. Dá bhrí sin, cuirtear tagairtí d’Airteagal 36(1), pointí (m) agus (n), den CRR le hAirteagail 46(1), 48(1), 60(1), 70(1), agus 72i(1) den CRR. An tráth céanna, chun cealú na n‑asbhaintí risíochtaí ar chothromas faoi chur chuige bunaithe ar shamhlacha inmheánacha a éascú, scriostar an tagairt d’Airteagal 36(1), pointe (k)(v), ó na forálacha sin. Leasanna mionlaigh i gcomhthéacs fochuideachtaí i dtríú tír Rialachán (AE) 2019/2033 ó Pharlaimint na hEorpa agus ón gComhairle (Rialachán um Ghnólachtaí Infheistíochta) lenar beartaíodh athruithe ar na téarmaí ‘institiúid’ agus ‘gnólacht infheistíochta’ (Airteagal 4(1), pointí (2) agus (3), den CRR). Cuirtear Airteagal 88b nua isteach chun a áirithiú go bhféadfaí fochuideachtaí atá lonnaithe i dtríú tír a mheas mar sin féin chun críche Chuid 2, Teideal II den CRR (i.e. cinneadh faoi leasanna mionlaigh), ar choinníoll go dtiocfadh na fochuideachtaí sin faoi na sainmhínithe athbhreithnithe ar na téarmaí sin dá mbeidís bunaithe san Aontas. Cuirtear roinnt athruithe breise i bhfeidhm ar Airteagail 84(1), 85(1) agus 87(1) den CRR i gcomhthéacs fochuideachtaí i dtríú tír. Ní athraíonn na hathruithe sin ríomh reatha na leasanna mionlaigh, ach is é is aidhm dóibh an téacs dlíthiúil a shoiléiriú mar bheart leantach ar fhreagraí arna soláthar ag an gCoimisiún le déanaí tríd an uirlis le haghaidh Ceisteanna agus Freagraí a ghabhann le Leabhar Rialacha Aonair ÚBE. Íosráta aschuir Tugtar íosráta aschuir (OF) ar na ceanglais chaipitil phriacalbhunaithe isteach trí leasuithe ar CRR agus CRD araon. Leis sin, cuirtear ceann amháin de phríomhbhearta athchóirithe Basel III in iúl agus is é is aidhm dó inathraitheacht iomarcach ceanglais cistí dílse institiúidí a ríomhtar trí úsáid a bhaint as samhlacha inmheánacha a laghdú, agus inchomparáideacht chóimheasa caipitil institiúidí a fheabhsú leis sin. Leis sin, cuirtear teorainn leis na ceanglais caipitil a chuirtear ar fáil le samhlacha inmheánacha institiúidí, ar 72.5 % de na ceanglais cistí dílse a bheadh feidhm acu ar bhonn cur chuige caighdeánaithe. Tá an cinneadh maidir leis an OF a thabhairt isteach bunaithe ar anailís a nochtann go mbíonn claonadh ag institiúidí gannmheastachán a dhéanamh ar na priacail, agus de na ceanglais cistí dílse, dá bhrí sin, mar gheall ar an úsáid a bhaineann siad as samhlacha inmheánacha. Leagtar amach na sócmhainní atá ualaithe ó thaobh priacal (RWAnna) agus atá socraithe ar íosráta in Airteagal 92 den CRR. Go sonrach, leasaítear Airteagal 92(3) chun a shonrú céard é méid foriomlán na risíochta ar phriacal (TREA) – socraithe ar íosráta nó gan a bheith socraithe ar íosráta – a úsáidtear chun na híoscheanglais cistí dílse (“Colún 1”, mar a thugtar air) a ríomh. Tá TREA atá socraithe ar íosráta, mar a leagtar amach in Airteagal 92(5), le húsáid ag máthairinstitiúid an Aontais, cuideachta sealbhaíochta airgeadais nó cuideachta sealbhaíochta airgeadais mheasctha de chuid grúpa baincéireachta amháin chun críche chóimheas na grúpshócmhainneachta arna ríomh ar an leibhéal comhdhlúthaithe is airde san Aontas. I gcodarsnacht leis sin, bíonn feidhm fós ag TREA nach bhfuil socraithe ar íosráta maidir le haon eintiteas grúpa chun ceanglais cistí dílse a ríomh ar leibhéal aonair, mar a shonraítear tuilleadh in Airteagal 92(4). Ní mór do gach máthairinstitiúid, cuideachta sealbhaíochta airgeadais nó cuideachta sealbhaíochta airgeadais mheasctha i mBallstát (difriúil le suíomh mháthairinstitiúid an Aontais) a sciar de TREA atá socraithe ar íosráta a úsáidtear chun ceanglas cistí dílse an ghrúpa chomhdhlúite a ríomh trí cheanglas cistí dílse an ghrúpa chomhdhlúite sin a iolrú faoi chion na RWAnna fo‑chomhdhlúite atá inchurtha i leith an eintitis sin agus a bhfochuideachtaí sa Bhallstát céanna, mar is infheidhme. Tá RWAnna an ghrúpa chomhdhlúite atá inchurtha i leith eintitis/foghrúpa le ríomh i gcomhréir le hAirteagal 92(6) mar RWAnna an eintitis/an fhoghrúpa, amhail is go mbeadh feidhm ag OF maidir lena TREA. D’aithneofaí leis sin na buntáistí a bhaineann le héagsúlú priacal ar fud shamhlacha gnó eintitis dhifriúla laistigh den ghrúpa baincéireachta céanna. An tráth céanna, bheadh gá le haon mhéadú féideartha sna cistí dílse a cheanglaítear de bharr chur i bhfeidhm OF ar leibhéal comhdhlúite a dháileadh go cothrom ar fud na bhfoghrúpaí atá lonnaithe sna Ballstáit eile seachas an Ballstát ina bhfuil an mháthairinstitiúid, de réir a bpróifíl priacail. Déanann Airteagal 92(7) forálacha Iar‑airteagal 92(4) a mhacasamhlú, rud a shoiléiríonn na fachtóirí ríomha atá le cur i bhfeidhm maidir le cineálacha priacail éagsúla a chumhdaítear leis na ceanglais cistí dílse. Creat priacail creidmheasa – cur chuige caighdeánaithe

Baineann formhór na n‑institiúidí ar fud an Aontais úsáid as an gcur chuige caighdeánaithe maidir le priacal creidmheasa (SA‑CR) chun na ceanglais cistí dílse maidir lena risíochtaí ar phriacal creidmheasa a ríomh. Thairis sin, ní mór don SA‑CR feidhmiú mar mhalairt inchreidte ar chuir chuige samhla inmheánaí agus mar chúlstop éifeachtach orthu. Fuarthas nach bhfuil an SA‑CR atá i bhfeidhm faoi láthair íogair go leor ó thaobh priacal de i roinnt réimsí, rud a fhágann go mbíonn tomhas an phriacail chreidmheasa míchruinn nó míchuí (ró‑ard nó ró‑íseal) uaireanta agus dá bhrí sin, go ndéantar na ceanglais cistí dílse a ríomh go míchruinn nó go míchuí. Leis an athbhreithniú ar an SA‑CR, méadaítear íogaireacht priacail an chuir chuige seo maidir le roinnt príomhghnéithe. Luach risíochta míreanna atá lasmuigh den chlár comhardaithe Leis an téacs athbhreithnithe ina leagtar rialacha Basel amach, tugadh roinnt athruithe isteach maidir le conas ba cheart d’institiúidí luach risíochta míreanna atá lasmuigh den chlár comhardaithe agus gealltanais maidir le míreanna atá lasmuigh den chlár comhardaithe a chinneadh. Leasaítear Airteagal 5 chun an sainmhíniú ar ‘gealltanas’ a thabhairt isteach, mar aon le maolú ar shocruithe conarthacha lena gcomhlíontar coinníollacha sonracha atá le haicmiú mar ghealltanais. Leasaítear Airteagal 111 chun na fachtóirí coinbhéartachta creidmheasa (‘CFFanna’) atá infheidhme maidir le risíochtaí lasmuigh den chlár comhardaithe a ailíniú le caighdeáin Basel III, trí 2 CFF nua de 40 % agus 10 %, faoi seach, a thabhairt isteach, agus tríd an CFF 0 % a bhaint. Soiléirítear láimhseáil na ngealltanas maidir le míreanna atá lasmuigh den chlár comhardaithe i dtaca leis na CFFanna is infheidhme chun a luach risíochta a chinneadh. Leis an díolúine a thugtar isteach in Airteagal 5, i gcomhréir le caighdeáin Basel III, cuirfear ar chumas institiúidí, áfach, leanúint de CFF 0 % a chur i bhfeidhm ar shocruithe conarthacha sonracha maidir le corparáidí, lena n‑áirítear FBManna, nach n‑aicmítear mar ‘gealltanais’. Thairis sin, le hAirteagal 495d tugtar idirthréimhse isteach trína gceadaítear d’institiúidí CFF 0 % a chur i bhfeidhm maidir le gealltanais atá inchealaithe go neamhchoinníollach go dtí an 31 Nollaig 2029; tar éis an dáta sin, tabharfar luach CFF incriminteach isteach ar bhonn céimnithe sna 3 bliana amach romhainn, agus bainfear luach CFF 10 % amach ag deireadh na tréimhse céimnithe. Leis an idirthréimhse seo, cuirfear ar chumas ÚBE a mheas cibé acu a bheadh nó nach mbeadh iarmhairtí neamhbheartaithe i gceist maidir le cineálacha áirithe oibleagáideoirí a bhíonn ag brath ar na gealltanais sin mar fhoinse cistithe sholúbtha mar gheall ar an tionchar a bheadh ag CCF 10 % ar na gealltanais sin. Bunaithe ar an measúnú sin, beidh ar an gCoimisiún a chinneadh cibé acu a chuirfidh nó nach gcuirfidh sé togra reachtach faoi bhráid Pharlaimint na hEorpa agus na Comhairle chun CFF atá le cur i bhfeidhm maidir le gealltanais atá inchealaithe go neamhchoinníollach a leasú. Leasaítear aicmiú na míreanna atá lasmuigh den chlár comhardaithe in Iarscríbhinn I i gcomhréir le caighdeáin athbhreithnithe Basel III chun léiriú níos fearr a thabhairt ar ghrúpáil na míreanna sin i mbuicéid bunaithe ar CCFanna is infheidhme. Leasaítear Airteagal 111 tuilleadh chun sainordú do ÚBE a thabhairt isteach chun eilimintí teicniúla a shonrú lena gcuirfí ar chumas institiúidí a risíochtaí lasmuigh den chlár comhardaithe a shannadh i gceart do na buicéid in Iarscríbhinn I, agus chun luach risíochta na míreanna sin a ríomh i gceart, dá bhrí sin. Risíochtaí ar institiúidí Le caighdeáin athbhreithnithe Basel III, leasaíodh láimhseáil reatha na risíochtaí ar institiúidí, agus tugadh an Cur Chuige um Measúnú Priacal Creidmheasa Caighdeánaithe (SCRA) isteach in éineacht leis an gCur Chuige um Measúnú Priacal Creidmheasa Seachtrach (ECRA) atá i bhfeidhm faoi láthair. Cé go mbíonn an ECRA ag brath ar mheasúnuithe priacal creidmheasa seachtracha (i.e. rátálacha creidmheasa) a sholáthraíonn institiúidí incháilithe um measúnú creidmheasa (IMCSanna), chun an t‑ualú priacal is infheidhme a chinneadh, faoin SCRA ceanglaítear ar institiúidí a risíochtaí ar institiúidí a aicmiú i mbuicéad amháin as 3 bhuicéad (“gráid”). Leasaítear Airteagal 120 i gcomhréir le caighdeáin Basel III chun an t‑ualú priacal atá infheidhme maidir le risíochtaí ar institiúidí a bhfuil measúnú creidmheasa ar chéim cáilíochta creidmheasa 2 ag IMCS ainmnithe ar fáil ina leith, agus chun na risíochtaí sin a eascraíonn as gluaiseacht earraí ar fud teorainneacha náisiúnta a bhfuil aibíocht bhunaidh 6 mhí nó níos lú acu a áirithiú i raon feidhme na risíochtaí gearrthéarmacha. Leasaítear Airteagal 121 chun an SCRA dá bhforáiltear le caighdeáin Basel III maidir le risíochtaí ar institiúidí nach bhfuil aon mheasúnú creidmheasa a rinne IMCS ainmnithe ar fáil ina leith a thabhairt isteach. Ceanglaítear ar institiúidí leis an gcur chuige sin a risíochtaí ar na hinstitiúidí sin a aicmiú i gceann de 3 ghrád atá bunaithe ar roinnt critéir chainníochtúla agus cháilíochtúla. Chun cur i bhfeidhm meicníoch na gcritéar a sheachaint, tá institiúidí faoi réir na gceanglas díchill chuí a leagtar amach in Airteagal 79 den CRD mar atá le haghaidh risíochtaí ar institiúidí a bhfuil measúnú creidmheasa ag IMCS ainmnithe ar fáil ina leith nuair atá an t‑ualú priacal is infheidhme á shannadh. Áirithítear leis sin go léiríonn na ceanglais cistí dílse go hiomchuí agus go coimeádach acmhainneacht creidmheasa chontrapháirtithe na n‑institiúidí is cuma cé acu a dhéantar nó nach ndéantar na risíochtaí a rátáil go seachtrach. I gcomhréir le caighdeáin Basel III, cuirtear deireadh leis an rogha atá ann faoi láthair maidir le risíochtaí ar institiúidí a ualú ó thaobh priacal bunaithe ar rátálacha a Stát chun an nasc idir institiúidí agus a Stáit a bhriseadh. Leasaítear Airteagal 138 i gcomhréir le caighdeáin Basel III chun an nasc idir bainc agus Stáit a bhriseadh maidir le hinstitiúidí rátáilte freisin trína thoirmeasc go gcuirfí toimhdí de thacaíocht rialtais intuigthe san áireamh le measúnaithe creidmheasa ag IMCS ainmnithe, ach amháin má thagraíonn na rátálacha d’institiúidí na hearnála poiblí. Risíochtaí ar chorparáidí Leasaítear Airteagal 122 i gcomhréir le caighdeáin Basel III chun an t‑ualú priacal atá infheidhme maidir le risíochtaí ar chorparáidí a bhfuil measúnú creidmheasa ar chéim cáilíochta creidmheasa 3 ag IMCS ainmnithe ar fáil ina leith. Le cur chun feidhme OF, maidir le hinstitiúidí a bhaineann úsáid as samhlacha inmheánacha chun ceanglais cistí dílse maidir le risíochtaí ar chorparáidí a ríomh, ba ghá go gcuirfidís an SA‑CR i bhfeidhm freisin, rud a bhíonn ag brath ar rátálacha seachtracha chun cáilíocht chreidmheasa an iasachtaí chorparáidigh a chinneadh. Ní lorgaíonn formhór na gcorparáidí de chuid an Aontais rátálacha creidmheasa seachtracha de ghnáth, áfach, mar gheall ar an gcostas a bhaineann le rátáil agus fachtóirí eile a bhunú. Ós rud é go mbíonn ceanglais cistí dílse arna ríomh faoin SA‑CR níos coimeádaí, ar an meán, maidir le corparáidí gan rátáil ná mar atá maidir le corparáidí a bhfuil rátáil acu, d’fhéadfaí go dtiocfadh méaduithe substaintiúla ar cheanglais cistí dílse maidir le hinstitiúidí a bhaineann úsáid as samhlacha inmheánacha, mar gheall ar chur chun feidhme OF. Chun tionchair shuaiteacha ar iasachtaí bainc do chorparáidí gan rátáil a sheachaint agus chun go leor ama a sholáthar chun tionscnaimh phoiblí agus/nó phríobháideacha a bhunú atá ceaptha chun cumhdach na rátálacha creidmheasa a mhéadú, leasaítear Airteagal 465 chun foráil a dhéanamh maidir le socrú eatramhach sonrach le haghaidh risíochtaí ar chorparáidí gan rátáil nuair atá OF á ríomh. Le linn na hidirtréimhse, ceadaítear d’institiúidí ualú priacal fabhrach 65 % a chur i bhfeidhm ar a risíochtaí ar chorparáidí nach bhfuil rátáil sheachtrach acu, ar choinníoll go bhfuil dóchúlacht mainneachtana (PD) atá níos lú nó cothrom le 0.5 % (comhfhreagraíonn sé sin don rátáil ‘grád infheistíochta’) ag na risíochtaí sin. Tá feidhm ag an láimhseáil sin maidir le gach corparáid gan rátáil, gan beann ar cibé acu atá nó nach bhfuil siad liostaithe. Déanfaidh ÚBE faireachán ar úsáid na láimhseála eatramhaí agus ar infhaighteacht measúnuithe creidmheasa ag IMCSanna ainmnithe maidir le risíochtaí ar chorparáidí. Ceanglófar ar ÚBE faireachán a dhéanamh ar úsáid na láimhseála eatramhaí agus tuarascáil maidir le hoiriúnacht a calabraithe a ullmhú. Bunaithe ar an tuarascáil sin, beidh ar an gCoimisiún a chinneadh cibé acu a chuirfidh nó nach gcuirfidh sé togra reachtach faoi bhráid Pharlaimint na hEorpa agus na Comhairle maidir le láimhseáil risíochtaí corparáideacha gan rátáil a bhfuil ardcháilíocht chreidmheasa acu. . Moltar bearta chun feabhas a chur ar infhaighteacht rátálacha seachtracha le haghaidh corparáidí trí leasuithe ar Airteagal 135. Láimhseáil risíochtaí ar iasachtú speisialaithe Tá ríthábhacht le tionscadail bonneagair inmharthana agus tionscadail speisialaithe eile a chur chun cinn maidir le fás eacnamaíoch an Aontais. Is saintréith de gheilleagar an Aontais é iasachtú speisialaithe ag institiúidí, i gcomparáid le dlínsí eile ina maoinítear tionscadail den sórt sin ag margaí caipitil go príomha. Is soláthraithe móra cistithe iad institiúidí móra arna mbunú san Aontas maidir le tionscadail speisialaithe, maoiniú réad agus maoiniú tráchtearraí, san Aontas agus ar fud an domhain; dá réir sin, d’fhorbair siad ardleibhéal saineolais sna réimsí sin. Déantar gnó go príomha le heintitis shainchuspóireacha a fheidhmíonn mar eintitis iasachta de ghnáth agus arb é toradh ar an infheistíocht príomhfhoinse aisíocaíochta an mhaoinithe arna fháil ina leith.

I gcomhréir le caighdeáin Basel III, tugtar aicme risíochtaí speisialaithe chomh maith le 2 chur chuige ginearálta isteach faoin SA‑CR in Airteagal 122a nua, chun ualuithe priacal is infheidhme maidir le risíochtaí speisialaithe a chinneadh, ualú priacal amháin le haghaidh risíochtaí a rátáladh go seachtrach agus ualú priacal eile le haghaidh risíochtaí nár rátáladh go seachtrach. Tugtar na haicmí risíochta maoiniú tionscadail, maoiniú réada agus maoiniú tráchtearraí isteach faoin SA‑CR, i gcomhréir leis na 3 fhochatagóir céanna a ghabhann leis na cuir chuige inmheánacha bunaithe ar rátálacha (IRB). Ós rud é nach bhfuil an láimhseáil chaighdeánaithe nua faoi chreat Basel III maidir le risíochtaí ar iasachtú speisialaithe gan rátáil íogair go leor chun tionchair na bpacáistí slándála cuimsitheacha a bhaineann, de ghnáth, le roinnt risíochtaí um maoiniú réada san Aontas a léiriú, tugtar gráinneacht bhreise isteach sa SA‑CR le haghaidh na risíochtaí seo. Maidir le risíochtaí um maoiniú réada gan rátáil a thairbhíonn de bhainistíocht stuama agus choimeádta ar na priacail airgeadais lena mbaineann trí shraith critéar a chomhlíonadh lenar féidir a bpróifíl priacail a ísliú chuig an gcaighdeán “ardchaighdeán”, tairbhíonn siad de láimhseáil fhabhrach caipitil i gcomparáid le láimhseáil ghinearálta na risíochtaí um maoiniú réada gan rátáil faoi chaighdeáin Basel III. Tá an cinneadh faoi céard is “ardchaighdeán” maidir le maoiniú réada ann faoi réir tuilleadh coinníollacha sonracha atá le forbairt ag ÚBE trí dhréachtchaighdeáin theicniúla rialála. Maidir leis an láimhseáil fhabhrach a thugtar isteach in CRR II chun maoiniú baincéireachta agus infheistíocht phríobháideach i dtionscadail bonneagair ardchaighdeáin (‘fachtóir tacaíochta bonneagair’) dá bhforáiltear in Airteagal 501a a spreagadh, coinnítear í faoin SA‑CR agus faoi na cuir chuige IRB maidir le priacal creidmheasa le soiléirithe spriocdhírithe, a chuireann le ceanglais cistí dílse níos ísle le haghaidh tionscadail bonneagair ná an láimhseáil shonrach a sholáthraítear le caighdeáin Basel III. Ní bheidh feidhm ag an láimhseáil fhabhrach dá bhforáiltear in Airteagal 122a nua maidir le risíochtaí um maoiniú tionscadail “ardchaighdeáin”, áfach, ach maidir le risíochtaí nach gcuireann institiúidí láimhseáil an ‘fhachtóra tacaíochta bonneagair’ i bhfeidhm orthu cheana faoi Airteagal 501a chun laghdú nach bhfuil údar leis ar cheanglais cistí dílse a sheachaint. Risíochtaí miondíola Leasaítear Airteagal 123 chun aicmiú na risíochtaí ar mhiondíol faoi SA‑CR a ailíniú tuilleadh leis an aicmiú faoi na cuir chuige IRB chun cur i bhfeidhm comhsheasmhach na n‑ualuithe priacal comhfhreagracha don tsraith chéanna risíochtaí a áirithiú. Leasaítear Airteagal 123 freisin chun láimhseáil ualaithe priacal fhabhrach 45 % a thabhairt isteach le haghaidh risíochtaí imrothlacha ar mhiondíol a chomhlíonann sraith coinníollacha aisíocaíochta nó úsáide lenar féidir a bpróifíl priacail a ísliú, rud a shainmhíníonn mar risíochtaí ar “oibreoirí” iad, i gcomhréir le caighdeáin Basel III. Is gá risíochtaí ar dhuine nádúrtha amháin nó níos mó nach gcomhlíonann gach coinníoll is gá chun iad a mheas mar risíochtaí ar mhiondíol a ualú de réir priacal ag 100 %. Risíochtaí le neamhréir airgeadra Cuirtear Airteagal 123a nua isteach chun ceanglas maidir le hiolraitheoir ualaithe priacal a thabhairt isteach le haghaidh risíochtaí miondíola agus réadmhaoine cónaithe neamhfhálaithe ar dhaoine aonair i gcás ina bhfuil neamhréir idir airgeadra ainmníochta na hiasachta agus airgeadra ainmníochta fhoinse ioncaim an oibleagáideora. Mar a leagtar amach i gcaighdeáin chríochnaitheacha Basel III, socraítear an t‑iolraitheoir ar leibhéal 1.5, faoi réir uasteorainn 150 % le haghaidh an ualaithe priacal chríochnaithigh a thiocfaidh as sin. I gcás ina bhfuil airgeadra na risíochtaí difriúil le hairgeadra intíre thír chónaithe an oibleagáideora, féadfaidh institiúidí gach risíocht neamhfhálaithe a úsáid mar ionadú. Risíochtaí arna n‑urrú le réadmhaoin I gcomhréir le caighdeáin chríochnaitheacha Basel III, leasaítear láimhseáil aicme risíochta na réadmhaoine chun an ghráinneacht a mhéadú tuilleadh maidir leis an bpriacal bunúsach a bhaineann le cineálacha difriúla idirbheart agus iasachtaí réadmhaoine. Coinníonn an láimhseáil ualaithe priacal nua an t‑idirdhealú idir morgáistí cónaithe agus morgáistí tráchtála, ach cuireann sí tuilleadh gráinneachta leo de réir chineál maoinithe na risíochta (cibé acu a bhíonn nó nach mbíonn siad ag brath ar shruthanna ioncaim a ghintear leis an maoin chomhthaobhaithe) agus de réir chéim na maoine (céim na foirgníochta vs. maoin chríochnaithe). Rud amháin nua is ea láimhseáil shonrach a thabhairt isteach i ndáil le hiasachtaí morgáiste a thugtar le réadmhaoin a ghineann ioncam (IPRE), i.e. tugtar iasacht leis an morgáiste sin chun an morgáiste a aisíoc, rud a bhíonn ag brath go hábhartha ar shreafaí airgid a ghintear leis an maoin lena n‑urraítear na hiasachtaí sin. Léirítear le fianaise arna bailiú ag an gCoiste Basel go bhfuil claonadh ann go mbaineann priacal ábhartha níos mó leis na hiasachtaí sin ná mar a bhaineann le hiasachtaí morgáiste, a mbíonn aisíoc na n‑iasachtaí sin ag brath go hábhartha ar chumas bunúsach an iasachtaí an iasacht a sheirbhísiú. Faoin SA‑CR atá i bhfeidhm faoi láthair, áfach, níl aon láimhseáil shonrach le haghaidh risíochtaí den sórt sin a bhfuil priacal níos mó ag baint leo, cé gur spreagaí priacail tábhachtach é an spleáchas seo ar shreafaí airgid a ghintear leis an maoin lena bhfaightear an iasacht. Mar gheall ar easpa láimhseáil shonrach, d’fhéadfaí nach mbeadh leibhéil na gceanglas cistí dílse leordhóthanach chun caillteanais nach bhfuil coinne leo maidir leis an gcineál seo risíochtaí réadmhaoine a chumhdach. In Airteagal 4, déantar roinnt sainmhínithe a leasú, a ionadú nó a chur isteach don chéad uair chun an bhrí atá le cineálacha éagsúla risíochtaí arna n‑urrú le morgáistí ar mhaoin dhochorraithe a shoiléiriú i gcomhréir le láimhseálacha athbhreithnithe i gCuid III (pointí (75) go (75g)). Déantar Airteagal 124 a ionadú chun na ceanglais shonracha agus roinnt ceanglas sonrach maidir le sannadh ualuithe priacal a leagan amach i míreanna 1 go 5 le haghaidh risíochtaí arna n‑urrú le morgáistí ar mhaoin chónaithe dhochorraithe agus ar mhaoin thráchtála dhochorraithe, faoi seach, lena n‑áirítear le haghaidh morgáistí IPRE (cónaithe agus tráchtála). Coinnítear i míreanna 6 go 10 an measúnú tráthrialta atá ann faoi láthair maidir le hoiriúnacht na n‑ualuithe priacal caighdeánaithe agus maidir leis an bpróiseas chun iad a mhéadú faoi dhiscréid an údaráis ainmnithe. Déantar Airteagal 125 a ionadú chun láimhseáil athbhreithnithe Basel III maidir le risíochtaí arna n‑urrú le morgáistí ar mhaoin chónaithe a chur chun feidhme. Cé go gcoinnítear an cur chuige um iasachtaí a roinnt, lena ndéantar risíochtaí ar mhorgáistí a roinnt ina gcuid urraithe agus ina gcuid neamhurraithe agus lena sanntar an t‑ualú priacal comhfhreagrach ar gach ceann den dá chuid seo, déantar calabrú an chuir chuige a choigeartú i gcomhréir le caighdeáin Basel III trína bhfaigheann an chuid urraithe den risíocht suas le 55 % den luach maoine ualú priacal 20 %. Leis an gcalabrú seo den ualú priacal le haghaidh an chuid urraithe, tugtar aghaidh ar an gcás ina bhféadfadh institiúid caillteanais bhreise nach bhfuil coinne leo a thabhú fiú os cionn an chaolchorrlaigh a chuirtear i bhfeidhm ar luach na maoine cheana agus í ar díol i gcás mhainneachtain an oibleagáideora. Thairis sin, soláthraítear le hAirteagal 125 láimhseáil chúltaca níos íogaire ó thaobh priacal de ag brath ar an gcóimheas idir risíocht agus luach (ETV) le haghaidh morgáistí cónaithe i gcás nach bhfuil an mhaoin incháilithe maidir leis an iasacht a roinnt (e.g. toisc nach bhfuil sí críochnaithe). Le hAirteagal 125 leasaithe, leagtar síos láimhseáil ualaithe priacal thiomnaithe agus níos gráinní freisin a bhfuil feidhm aici maidir le risíochtaí IPRE seachas má chomhlíontar an “tástáil dheacair” mar a thugtar uirthi: i gcás inar fhoilsigh údarás inniúil an Bhallstáit ina bhfuil an mhaoin lena n‑urraítear an mhorgáiste lonnaithe fianaise lena léirítear go bhfuil an margadh maoine dea‑fhorbartha agus seanbhunaithe le rátaí caillteanais bhliantúla nach mó ná teorainneacha áirithe iad, féadfar na hualuithe priacal fabhracha a chur i bhfeidhm ar risíochtaí cónaithe IPRE mar a chuirtear i bhfeidhm ar risíochtaí cónaithe eile iad i gcás nach mbíonn priacal an iasachtaí ag brath go hábhartha ar fheidhmíocht na maoine. Déantar Airteagal 126 a ionadú chun láimhseáil athbhreithnithe Basel III maidir le risíochtaí arna n‑urrú le morgáistí ar mhaoin thráchtála dhochorraithe a chur chun feidhme. Go coincheapúil, léirítear an láimhseáil le haghaidh risíochtaí réadmhaoine cónaithe leis: coinnítear an cur chuige seanbhunaithe um iasachtaí a roinnt agus déantar calabrú an chuir chuige a choigeartú i gcomhréir le caighdeáin Basel III trína bhfaigheann an chuid urraithe den risíocht suas le 55 % den luach maoine ualú priacal 60 %. Thairis sin, soláthraítear le hAirteagal 126 láimhseáil chúltaca níos íogaire ó thaobh priacal de ag brath ar an gcóimheas ETV le haghaidh morgáistí tráchtála i gcás nach bhfuil an mhaoin incháilithe maidir leis an iasacht a roinnt. Tugtar láimhseáil ualaithe priacal tiomnaithe agus níos gráinní isteach le haghaidh risíochtaí tráchtála IPRE trí leasuithe ar Airteagal 126 ach an “tástáil dheacair” á coinneáil, a chuireann ar chumas institiúidí na hualuithe priacal fabhracha céanna a chur i bhfeidhm ar risíochtaí réadmhaoine a ghineann ioncam agus ar risíochtaí réadmhaoine tráchtála eile arna n‑urrú le maoin atá lonnaithe i margaí nach mó na rátaí caillteanais bhliantúla iontu ná teorainneacha áirithe. Tabhaítear priacal níos airde le hiasachtaí a mhaoiníonn ceannach, forbairt nó tógáil talaimh (ADC) d’aon mhaoin dhochorraithe chónaithe nó tráchtála. Tá an priacal níos airde sin ann toisc go mbaineann díol maoine pleanáilte, ach neamhchinnte, nó sreafaí airgid a bhfuil neamhchinnteacht shubstaintiúil ag baint leo, le foinse na haisíocaíochta ag tionscnamh na hiasachta. Tá an láimhseáil a dhéantar ar mhaoiniú amhantrach maoine dochorraithe faoi láthair bunaithe ar rún an iasachtaí amháin chun an mhaoin a athdhíol chun brabús a dhéanamh, gan a mhéid atá an aisíocaíocht cinnte i ndáiríre a chur san áireamh. Dá bhrí sin, tugtar sainmhíniú nua isteach in Airteagal 4 agus cuirtear Airteagal 126a nua isteach chun an láimhseáil ualaithe priacal shonrach 150 % a thabhairt isteach dá bhforáiltear le caighdeáin Basel III maidir le hiasachtaí do chuideachtaí nó feithiclí sainchuspóireacha a mhaoiníonn ADC aon mhaoin chónaithe nó tráchtála. Dá réir sin, cuirtear deireadh leis an láimhseáil ualaithe priacal reatha 150 % ar “mhaoiniú amhantrach maoine dochorraithe” toisc go bhfuil sé bunaithe ar rún an iasachtaí amháin chun an mhaoin a athdhíol chun brabús a dhéanamh, gan a mhéid atá an aisíocaíocht neamhchinnte i ndáiríre a chur san áireamh. I gcomhréir le caighdeáin Basel III, le hAirteagal 126a, is féidir ualú priacal 100 % a shannadh ar risíochtaí ADC ar choinníoll go gcomhlíontar coinníollacha maolaithe priacal áirithe (ó thaobh caighdeáin frithgheallta, chion na gconarthaí réamhdhíolacháin nó réamhléasa agus cothromas faoi phriacal). Chun tionchar na n‑éifeachtaí tráthrialta ar luacháil maoine lena n‑urraítear iasacht a laghdú agus chun ceanglais cistí dílse le haghaidh morgáistí a choinneáil níos seasmhaí, le caighdeáin chríochnaitheacha Basel III, cuirtear uasteorainn le luach na maoine a aithnítear chun críche stuamachta ar an luach arna thomhas ag tionscnamh na hiasachta, seachas má thagann méadú “aonchiallach” ar luach na maoine mar gheall ar mhodhnuithe. An tráth céanna, ní chuirtear ceangal ar na bainc faireachán a dhéanamh ar fhorbairt luachanna maoine leis na caighdeáin. Ina ionad sin, ní gá coigeartuithe a dhéanamh orthu ach i gcás imeachtaí urghnácha. I gcodarsnacht leis sin, leis an SA‑CR reatha is infheidhme san Aontas Eorpach, ceanglaítear ar institiúidí faireachán tráthrialta a dhéanamh ar luach na maoine a ghealltar mar chomhthaobhacht. Bunaithe ar an bhfaireachán sin, ceanglaítear ar institiúidí coigeartuithe níos airde nó níos ísle a dhéanamh ar an maoin (gan beann ar an luach maoine ag tionscnamh na hiasachta). Leasaítear Airteagal 208 chun tionchar na n‑éifeachtaí tráthrialta ar luacháil maoine lena n‑urraítear iasachtaí a laghdú agus chun ceanglais cistí dílse le haghaidh morgáistí a choinneáil níos seasmhaí. Go háirithe, coinnítear an ceanglas atá i bhfeidhm faoi láthair maidir le faireachán a dhéanamh ar luachanna maoine go minic, lenar féidir coigeartú níos airde atá os cionn an luacha ag tionscnamh na hiasachta a dhéanamh (murab ionann agus caighdeáin Basel III), ach suas leis an meánluach le 3 bliana anuas amháin i gcás maoin thráchtála dhochorraithe agus le 6 bliana anuas i gcás maoin chónaithe dhochorraithe. Maidir le maoin dhochorraithe a chomhthaobhaíonn bannaí faoi chumhdach, soiléirítear in Airteagal 129 go bhféadfaidh údaráis inniúla a cheadú d’institiúidí an margadhluach nó an luach iasachta morgáiste a úsáid gan uasteorainn a chur le méaduithe ar mheánmhéid luach na maoine le 3 bliana nó 6 bliana anuas, faoi seach. Thairis sin, soiléirítear in Airteagal 208 nach mór a mheas go gcuirfidh modhnuithe arna ndéanamh ar an maoin a chuireann feabhas le héifeachtúlacht fuinnimh an fhoirgnimh nó an aonaid tithíochta lena luach gan aon agó. Ar deireadh thiar thall, ceadaítear d’institiúidí an luach maoine a luacháil agus a athluacháil trí bhíthin ardmhodhanna staidrimh nó matamaiticiúla eile, arna bhforbairt go neamhspleách ón bpróiseas cinnteoireachta creidmheasa, faoi réir chomhlíonadh roinnt coinníollacha, atá bunaithe ar Threoirlínte ÚBE maidir le tionscnamh agus faireachán iasachta (ÚBE/GL/2020/06), agus atá faoi réir formheas maoirseachta. Leasaítear Airteagal 465 chun foráil a dhéanamh maidir le socrú eatramhach sonrach le haghaidh risíochtaí a bhfuil priacal íseal acu arna n‑urrú le morgáistí ar mhaoin chónaithe nuair atá an t‑íosráta aschuir á ríomh. Le linn na hidirtréimhse féadfaidh na Ballstáit a cheadú d’institiúidí ualú priacal fabhrach 10 % a chur i bhfeidhm ar an gcuid urraithe den risíocht suas le 55 % den luach maoine, agus ualú priacal 45 % a chur i bhfeidhm ar an gcuid eile den risíocht suas le 80 % den luach maoine, ar choinníoll go gcomhlíontar coinníollacha áirithe atá ceaptha chun a áirithiú go bhfuil priacal íseal ag baint leo, agus go bhfuil siad fíoraithe ag an údarás inniúil. Ceanglófar ar ÚBE faireachán a dhéanamh ar úsáid na láimhseála eatramhaí agus tuarascáil maidir le hoiriúnacht a calabraithe a ullmhú. Bunaithe ar an tuarascáil sin, beidh ar an gCoimisiún a chinneadh cibé acu a chuirfidh nó nach gcuirfidh sé togra reachtach faoi bhráid Pharlaimint na hEorpa agus na Comhairle maidir le risíochtaí a bhfuil priacal íseal acu arna n‑urrú le morgáistí ar mhaoin chónaithe.

Risíochtaí fofhiachais Déantar Airteagal 128 a ionadú chun an láimhseáil athbhreithnithe maidir le risíochtaí ar fhiachas fo‑ordaithe arna soláthar le caighdeáin chríochnaitheacha Basel III a chur chun feidhme (i.e. ualú priacal 150 %). Risíochtaí ar chothromas Déantar Airteagal 133 a ionadú chun an láimhseáil athbhreithnithe maidir le risíochtaí ar chothromas faoi chaighdeáin chríochnaitheacha Basel III a chur chun feidhme. Soiléirítear raon feidhme na haicme risíochta ar chothromas trí shainmhíniú ar risíochtaí ar chothromas a sholáthar agus trína shonrú cé na hionstraimí eile atá le catagóiriú mar risíochtaí ar chothromas chun críche na sócmhainní ualaithe ó thaobh priacal le haghaidh priacal creidmheasa a ríomh. Chun íogaireacht priacail an SA‑CR a mhéadú, léirítear leis na hualuithe priacal athbhreithnithe priacal níos airde ó thaobh chaillteanas cothromais i gcomparáid le risíochtaí ar fhofhiach trí ualú priacal 250 % agus déantar idirdhealú idir infheistíochtaí amhantracha fadtéarmacha agus a bhfuil priacal níos mó ag baint leo a sanntar ualú priacal 400 % dóibh. Chun castacht nach bhfuil údar leis a sheachaint, tagraíonn aicmiú na risíochtaí fadtéarmacha don tréimhse sealbhaíochta arna formheas ag ardbhainistíocht na hinstitiúide mar chritéar lárnach. D’fhéadfaí ualú priacal 100 % faoi réir thairseach 10 % de chistí dílse agus formheas maoirseachta na hinstitiúide a shannadh do risíochtaí ar chothromas arna dtabhú faoi chláir reachtacha chun earnálacha sonraithe den gheilleagar a chur chun cinn ina soláthraítear fóirdheontais mhóra le hinfheistiú don institiúid agus lena mbaineann formhaoirseacht rialtais de chineál éigin. Féadfaidh fochuideachtaí den sórt sin a bheith i bhfoirm ráthaíochtaí ginearálta ag bainc forbartha iltaobhacha, institiúidí creidmheasa forbartha poiblí agus eagraíochtaí idirnáisiúnta freisin. Is amhlaidh atá chun a léiriú go bhfuil ‘cláir reachtacha’ den sórt sin á mbunú ag Grúpa an Bhainc Eorpaigh Infheistíochta, bainc forbartha iltaobhacha, institiúidí creidmheasa forbartha poiblí agus na Ballstáit, cláir a bhíonn bunaithe ar ráthaíochtaí ginearálta poiblí agus a bhíonn nasctha le pleananna téarnaimh agus athléimneachta airgeadais go minic, chun leas a bhaint as caipiteal príobháideach, lena n‑áirítear chun tacú le gnólachtaí straitéiseacha. Tá risíochtaí ar chothromas ar bhainc cheannais fós faoi réir ualú priacal 100 %. Ar deireadh thiar thall, soláthraítear in Airteagal 133 íosráta le haghaidh risíochtaí ar chothromas a thaifeadtar mar iasacht ach a eascraíonn as babhtáil fiachais go cothromas arna ndéanamh mar chuid de réadú ordúil nó athstruchtúrú an fhiachais: i gcomhréir le caighdeán Basel III, níor cheart don ualú priacal is infheidhme a bheith níos ísle ná an t‑ualú priacal a mbeadh feidhm aige dá bhfanfadh na sealúchais i bpunann na bhfiachas. Tá rannpháirtíochtaí cothromais seanbhunaithe, straitéiseacha ag go leor bainc AE i gcorparáidí airgeadais agus neamhairgeadais. Le caighdeáin Basel III, méadaítear na RWanna maidir le gach cineál risíochta ar chothromas thar idirthréimhse 5 bliana gan láimhseáil shonrach a sholáthar le haghaidh infheistíochtaí cothromais straitéiseacha. Dá gcuirfí an cur chuige níos coimeádaí atá leabaithe i gcaighdeáin Basel III i bhfeidhm ar stoc foriomlán na sealúchas cothromais atá ann faoi láthair, d’fhéadfaí inmharthanacht eacnamaíoch caidrimh straitéiseacha atá ann faoi láthair a chur i mbaol. Ina fhianaise sin, leasaítear Airteagal 49 chun an t‑ualú priacal is infheidhme maidir le risíochtaí cothromais ar eintitis na hearnála airgeadais a áirítear i raon feidhme céanna an chomhdhlúthaithe stuamachta (grúpa) a shocrú nó – faoi réir formheas maoirseachta – ar institiúidí a thagann faoin scéim cosanta institiúideach chéanna ag 100 % agus láimhseáil reatha fhormhór na n‑eintiteas lena mbaineann á coinneáil leis sin. Thairis sin, cuirtear Airteagal 495a nua isteach chun céimniú isteach de réir a chéile na n‑ualuithe priacal nua is infheidhme maidir le risíochtaí ar chothromas a leagan amach. Thairis sin, leis an Airteagal nua, déantar foráil maidir le marthanú láimhseáil reatha infheistíochtaí cothromais stairiúla agus straitéiseacha atá i seilbh institiúide le 10 mbliana anuas in eintitis, lena n‑áirítear i ngnóthais árachais, ar a bhfuil tionchar suntasach aige. Risíochtaí a mhainnigh Leasaítear Airteagal 127 chun láimhseáil ualaithe priacal lascainí ar cheannacháin risíochtaí neamhthuillmheacha (NPEnna) a shoiléiriú, mar a fógraíodh sa Teachtaireacht maidir le “Ag dul i ngleic le hiasachtaí neamhthuillmheacha i ndiaidh phaindéim COVID‑19”. Chuige sin, soiléirítear leis an togra gur féidir le hinstitiúidí an lascaine ar shócmhainní mainnithe ceannaithe a chur san áireamh nuair atá an t‑ualú priacal iomchuí atá le cur i bhfeidhm ar risíocht mhainnithe á chinneadh. Ar an gcaoi sin, comhlánaítear obair leanúnach ÚBE arb é is aidhm di an RTS maidir le coigeartuithe priacal creidmheasa a leasú. Le leasuithe breise ar Airteagal 127, déantar an teanga a ailíniú leis an teanga a úsáidtear i gcaighdeáin athbhreithnithe Basel III. Measúnuithe creidmheasa á n‑úsáid ag na hInstitiúidí Seachtracha um Measúnú Creidmheasa agus mapáil Chun eolas a dhéanamh d’aon tionscnamh amach anseo maidir le scéimeanna rátála poiblí nó príobháideacha, leasaítear Airteagal 135 chun sainordú a thabhairt do na hÚdaráis Maoirseachta Eorpacha (ÚMEanna) chun tuarascáil a ullmhú maidir leis na baic ar infhaighteacht rátálacha creidmheasa seachtracha ag IMCSanna, go háirithe le haghaidh corparáidí, agus maidir le bearta lena bhféadfaí aghaidh a thabhairt orthu. Creat priacail creidmheasa – cuir chuige inmheánacha bunaithe ar rátálacha Laghdú ar raon feidhme cuir chuige inmheánacha bunaithe ar rátáil Bíonn buntáistí tábhachtacha ag ceanglais cistí dílse le haghaidh priacal creidmheasa atá bunaithe ar shamhlacha inmheánacha institiúidí maidir le híogaireacht priacal, tuiscint institiúidí ar a bpriacail chomh maith leis an gcothroime iomaíochta idir institiúidí ar fud an Aontais. Leis an ngéarchéim airgeadais, áfach, léiríodh easnaimh thábhachtacha sna cuir chuige IRB. Le raon staidéir a rinneadh ar leibhéal idirnáisiúnta agus ar leibhéal an Aontais araon, fuarthas éagsúlacht i bhfad ró‑leathan i gceanglais chaipitil ar fud na n‑institiúidí nach féidir a mhíniú le difríochtaí i méid priacail phunanna institiúidí amháin. Leis sin, cuirtear bac ar inchomparáideacht cóimheasa caipitil agus bíonn tionchar aige ar an gcothroime iomaíochta i measc institiúidí. Chomh maith leis sin, léiríodh leis an ngéarchéim cásanna ina raibh na caillteanais arna dtabhú ag institiúidí ar roinnt punann i bhfad níos airde ná meastacháin na samhlacha, rud a d’fhág go raibh leibhéil chaipitil neamh‑leordhóthanach á sealbhú ag institiúidí aonair. Rinne institiúidí é sin toisc go raibh teorainneacha neamh‑leordhóthanacha sa chreat is infheidhme a mhéid a bhaineann le hinfhaighteacht na gcur chuige IRB le haghaidh aicmí risíochtaí atá deacair a shamhaltú, agus toisc gur cuireadh iallach, leis an gcreat i bprionsabal, ar na hinstitiúidí sin a bheartaigh an cur chuige IRB a úsáid le haghaidh roinnt dá risíochtaí é a chur i bhfeidhm ar gach risíocht.

Leasaítear Airteagail 150 agus 151(8) chun teorainn a chur leis na haicmí risíochtaí ar féidir samhlacha inmheánacha a úsáid ina leith chun ceanglais cistí dílse le haghaidh priacal creidmheasa a ríomh, rud a chuireann caighdeáin Basel III chun feidhme. Go sonrach, ní cheadaítear an t‑ardchur chuige IRB (A‑IRB) a úsáid, lenar féidir gach paraiméadar priacal a shamhaltú, ach le haghaidh na risíochtaí sin lenar féidir samhaltú láidir a dhéanamh ach “aistrítear” aicmí risíochta eile chuig cuir chuige nach bhfuil chomh sofaisticiúil céanna: ·maidir le risíochtaí ar chorparáidí a bhfuil méid foriomlán a ndíolachán comhdhlúite bliantúil os cionn EUR 500 milliún nó a bhaineann le grúpa ina bhfuil líon na ndíolachán bliantúil don ghrúpa comhdhlúite níos mó ná EUR 500 milliún (‘corparáidí móra’), maidir le risíochtaí ar institiúidí agus ar eintitis earnála airgeadais eile (lena n‑áirítear na heintitis sin a láimhseáiltear mar chorparáidí), ní féidir an cur chuige IRB a úsáid a thuilleadh – maidir leis na risíochtaí sin, is féidir le hinstitiúidí an bunchur chuige IRB (F‑IRB) a úsáid agus ní féidir leo ach an PD a shamhaltú, dá bhrí sin; ·maidir le risíochtaí ar chothromas, níl an cur chuige IRB ar fáil a thuilleadh ‑ maidir leis na risíochtaí sin, ní mór d’institiúidí an SA‑CR a úsáid. Táthar ag súil go mbainfear foinse thábhachtach inathraitheacht mhíchuí de RWAnna le hardchuir chuige samhaltaithe agus go gcuirfear feabhas ar inchomparáideacht na gceanglas cistí dílse leis sin. Thairis sin, bainfear foinse castachta nach bhfuil gá léi den chreat leis sin. Aicme risíochta nua le haghaidh rialtais réigiúnacha agus údaráis áitiúla chomh maith le heintitis san earnáil phoiblí Faoi láthair, is féidir risíochtaí ar eintitis san earnáil phoiblí (PSEnna) agus ar údaráis réigiúnacha agus áitiúla (RGLAnna) a láimhseáil mar risíochtaí ar rialtais láir nó mar risíochtaí ar institiúidí. Bheadh gá leis na risíochtaí sin a láimhseáiltear mar risíochtaí ar institiúidí a aistriú chuig an gcur chuige F‑IRB faoi chaighdeáin athbhreithnithe Basel III agus bheidís faoi réir na srianta samhaltaithe, dá bhrí sin, ach ní bheadh na risíochtaí a láimhseáiltear mar risíochtaí ar rialtais láir faoi réir na srianta sin. Chun castacht nach bhfuil gá léi a laghdú sa chreat, chun láimhseáil chomhsheasmhach na risíochtaí ar PSEnna agus RGLAnna a áirithiú agus chun inathraitheacht neamhbheartaithe sna ceanglais cistí dílse a sheachaint, tá sé beartaithe aicme risíochta nua ‘PSE‑RGLA’ a chruthú in Airteagal 147(2), a sannfar gach risíocht ar na heintitis sin di (gan beann ar a láimhseáil reatha mar risíochtaí ceannasacha nó mar risíochtaí ar institiúidí), agus chun na rialacha céanna is infheidhme maidir leis na corparáidí ginearálta a chur i bhfeidhm ar an aicme risíochta nua seo, mar a fhoráiltear in Airteagal 151(11) nua. Go háirithe, bheadh feidhm ag na híosrátaí ionchuir is infheidhme maidir le risíochtaí ar chorparáidí ar an mbealach céanna maidir le risíochtaí a bhaineann leis an risíocht PSE‑RGLA san aicme Basel III. Íosrátaí ionchuir faoin gcur chuige A‑IRB Leasaítear Airteagail 160(1), 161(4), 164(4) agus 166(8c) chun íosluachanna a thabhairt isteach le haghaidh meastacháin féin na n‑institiúidí ar pharaiméadair IRB a úsáidtear mar ionchuir chun na RWAnna a ríomh (‘íosrátaí ionchuir’). Feidhmíonn na híosrátaí ionchuir seo mar choimircí chun a áirithiú nach dtitfidh na ceanglais cistí dílse faoi leibhéil atá stuama go leor, rud a mhaolaíonn priacal de bharr samhaltú, earráid tomhais, teorainneacha sonraí, agus a chuireann feabhas ar inchomparáideacht cóimheasa caipitil thar institiúidí. Maidir leis an bparaiméadar priacal PD, tá méadú beag tagtha ar na híosrátaí ionchuir atá i bhfeidhm faoi láthair (ó 0.03 % faoi Basel II go 0.05 % faoi Basel III). Maidir leis an gcaillteanas i gcás mainneachtana (LGD) agus na paraiméadair priacal CFF, ar an taobh eile, is ceanglais nua iad na híosrátaí ionchuir, a calabraíodh ar bhealach stuama. Tá an t‑íosráta LGD le haghaidh risíochtaí neamhurraithe ar chorparáidí socraithe ag 25 %, agus le haghaidh risíochtaí neamhurraithe ginearálta ar mhiondíol tá sé socraithe ag 30 %. Soláthraítear foirmle ina bhfuil caolchorrlaigh choimeádacha de réir chineál na comhthaobhachta san áireamh le haghaidh risíochtaí urraithe, agus tá an t‑íosráta ionchuir IRB‑shonrach CFF socraithe de réir 50 % den chur chuige caighdeánaithe CFF is infheidhme. Láimhseáil risíochtaí ceannasacha Cuirtear Airteagal 159a nua isteach chun a shonrú i gcomhréir le caighdeáin Basel III nach bhfuil na híosrátaí ionchuir nua (a thuairiscítear faoin roinn roimhe seo) is infheidhme maidir le meastacháin féin PD, LGD AGUS CCF féin na n‑institiúidí infheidhme maidir le risíochtaí ceannasacha. Scriosadh an “fachtóir scálúcháin 1.06” san fhoirmle maidir le hualú priacal I gcomhréir le caighdeáin Basel III, leasaítear Airteagail 153(1) agus 154(1) chun an “fachtóir scálúcháin 1.06” a bhfuil feidhm aige maidir leis na méideanna risíochta a ualaítear ó thaobh priacal le haghaidh priacal creidmheasa faoi na cuir chuige IRB a scriosadh, rud a shimplíonn an ríomh agus a chealaíonn an méadú calabraithe 6 % sna hualuithe priacal IRB a bhfuil feidhm acu faoin gcreat atá i bhfeidhm faoi láthair. Láimhseáil na “mainneachtana dúbailte” a chealú Leasaítear Airteagail 153(3), 154(2) 202 agus 217 chun modh na mainneachtana dúbailte is infheidhme maidir le roinnt risíochtaí ráthaithe a bhaint, rud nach bhfágann ach foirmle ghinearálta amháin chun na hualuithe priacal a ríomh agus chun an creat a shimpliú, mar a fhoráiltear le caighdeáin Basel III. Agus níos lú roghanna leabaithe ar fáil, áirithítear leis an ríomh athbhreithnithe inchomparáideacht níos fearr na RWAnna i measc institiúidí agus laghdú ar inathraitheacht mhíchuí. Rolladh amach na gcur chuige IRB agus na páirtúsáide buaine Faoi chaighdeáin chríochnaitheacha Basel III, níl glacadh na gcur chuige IRB le haghaidh aicme risíochta amháin ag institiúid faoi réir an choinníll a thuilleadh gur cheart gach aicme risíochta atá ina leabhar baincéireachta a láimhseáil faoin gcur chuige IRB (‘feidhmiú céimneach an IRB’) ar deireadh ach amháin i gcás na risíochtaí sin dá bhfuil páirtúsáid bhuan (PPU) an SA‑CR ceadaithe leis na rialacha agus formheasta ag an údarás inniúil. Cuirtear an prionsabal nua sin chun feidhme in Airteagail 148 agus 150, rud a chuireann ar chumas institiúidí na cuir chuige IRB a chur i bhfeidhm go roghnaitheach. Chun cothroime iomaíochta a sholáthar idir na hinstitiúidí sin a bhfuil a risíochtaí á láimhseáil acu faoi cheann amháin de na cuir chuige IRB faoi láthair agus na hinstitiúidí nach bhfuil sin a dhéanamh acu, leagtar socruithe eatramhacha amach in Airteagal 494d nua lena gcuirtear ar chumas institiúidí filleadh ar an SA‑CR le linn thréimhse 3 bliana faoi réir fhormheas na n‑údarás inniúil faoi nós imeachta simplithe. Paraiméadar priacal athbhreithnithe faoi bhunchuir chuige IRB Leasaítear Airteagal 161(1) chun luachanna athchalabraithe LGD a chur chun feidhme maidir le risíochtaí sinsearacha neamhurraithe ar chorparáidí (LGD 40 % seachas 45 %). Leasaítear luach LGD maidir le priacal caolúcháin i leith earraí infhaighte corparáideacha ceannaithe freisin chun é a ailíniú le láimhseáil Basel.

Raon feidhme athbhreithnithe agus modhanna chun meastacháin féin ar fhachtóirí coinbhéartachta creidmheasa a ríomh Leasaítear Airteagal 166(8), (8a), (8b) agus (8d) agus Airteagal 182 chun athbhreithniú a dhéanamh ar an raon feidhme agus na modhanna ríomha chun meastacháin féin ar CCFanna a ríomh a úsáidtear chun luach risíochta míreanna atá lasmuigh den chlár comhardaithe seachas conarthaí díorthach a chinneadh. Go háirithe, ceanglaítear leis na forálacha nua go n‑úsáidfear tréimhse sheasta 12 mhí roimh an mainneachtain chun meastachán a dhéanamh ar mheastacháin féin ar CFFanna, agus ní cheadaítear leo ach meastacháin féin a úsáid le haghaidh gealltanais shonracha dá bhfuil an CFF caighdeánaithe comhfhreagrach níos lú ná 100 %. Ráthaíochtaí arna soláthar ag soláthraithe cosanta a láimhseáiltear faoi chur chuige nach bhfuil chomh sofaisticiúil céanna. Le caighdeáin Basel III, rinneadh athbhreithniú suntasach ar na modheolaíochtaí a cheadaítear d’institiúidí a úsáid chun iarmhairtí maolaithe priacal ráthaíochtaí incháilithe a aithint d’fhonn raon na gcur chuige, i measc nithe eile, a theorannú agus, dá bhrí sin, chun éagsúlacht na gceanglas cistí dílse a laghdú. Chuige sin, le caighdeáin Basel III, déantar foráil go ginearálta gurb é an t‑ualú priacal atá le cur i bhfeidhm ar an gcuid urraithe den risíocht an t‑ualú priacal ar cheart a ríomh de réir an chuir chuige a chuirtear i bhfeidhm ar risíochtaí díreacha inchomparáide ar an soláthraí cosanta. I gcás ina bhfuil risíocht a láimhseáiltear faoin gcur chuige A‑IRB ráthaithe ag ráthóir a láimhseáiltear faoin gcur chuige F‑IRB nó faoin SA‑CR, fágann aitheantas na ráthaíochta go láimhseálfar an risíocht ráthaithe faoin F‑IRB nó faoin SA‑CR, faoi seach. Is gá go n‑aithneofar ráthaíochtaí sa chur chuige A‑IRB trí úsáid a bhaint as ceann amháin de na cuir chuige a leanas: ·cur chuige an ualaithe priacal a ionadú, ualú priacal an ráthóra a chur in ionad ualú priacal an oibleagáideora má láimhseáiltear risíochtaí díreacha inchomparáide i dtreo an ráthóra faoin SA‑CR (Airteagal 235a); ·cur chuige na bparaiméadar priacal a ionadú, na paraiméadair priacal a bhaineann le risíochtaí díreacha inchomparáide chuig an ráthóir a chur in ionad pharaiméadair priacal an oibleagáideora má láimhseáiltear risíochtaí díreacha inchomparáide i dtreo an ráthóra faoin gcur chuige IRB (Airteagal 236a); nó ·coigeartú a dhéanamh ar LGD nó ar mheastacháin PD agus ar mheastacháin LGD araon (Airteagal 183); faoin gcur chuige sin, soiléirítear leis an togra nár cheart ualú priacal atá infheidhme maidir leis an risíocht ráthaithe, a bheith níos ísle ná an t‑ualú priacal ar chur chuige maidir le risíochtaí díreacha inchomparáide chuig an ráthóir, mar gheall ar aitheantas ráthaíochta. Tá an méid sin beartaithe chun comhsheasmhacht an chreata a chosaint i dtéarmaí measúnú priacal, agus an cás a sheachaint ina bhféadfadh risíocht indíreach ar sholáthraí cosanta áirithe tairbhiú d’ualú priacal atá níos ísle ná risíocht dhíreach inchomparáide i gcás inarb é an soláthraí cosanta céanna sin an t‑oibleagáideoir. Risíochtaí ar iasachtú speisialaithe faoin gcur chuige A‑IRB Tá na srianta samhaltaithe nua faoi chaighdeáin Basel III cuibheasach teoranta a mhéid a bhaineann le láimhseáil na risíochtaí ar iasachtú speisialaithe faoi na cuir chuige IRB. Cé go mbíonn feidhm ag íosrátaí paraiméadair, tá an cur chuige A‑IRB fós ar fáil go neamhspleách ar mhéid an oibleagáideora, murab ionann agus an láimhseáil is infheidhme maidir le risíochtaí ar chorparáidí eile. Bíonn feidhm ag na híosrátaí paraiméadair nua is infheidhme maidir le risíochtaí ar chorparáidí maidir le risíochtaí ar iasachtú speisialaithe gan na cleachtais iasachtaithe shonracha a aithint lena mbaineann socruithe slándála chun an priacal creidmheasa a mhaolú, áfach. Dá bhrí sin, cuirtear Airteagal 495b nua isteach chun na híosrátaí nua a thabhairt isteach ina gcéimeanna, ag tosú le fachtóir lascaine 50 % a dtiocfaidh méadú de réir a chéile air go dtí go mbainfidh sé 100 % amach thar thréimhse 5 bliana. Thairis sin, leis an Airteagal tugtar sainordú do ÚBE measúnú a dhéanamh ar leordhóthanacht na n‑íosrátaí ionchuir PD agus LGD is infheidhme maidir le risíochtaí ar iasachtú speisialaithe agus cumhachtaítear don Choimisiún athbhreithniú a dhéanamh ar na paraiméadair le gníomh tarmligthe atá bunaithe ar mheasúnú ÚBE. Clásail chumasaithe chun risíochtaí agus árachas creidmheasa a léasú D’fhorbair institiúidí ardleibhéal saineolais agus bainistithe priacal san Aontas i réimse an léasaithe, agus maidir le hárachas creidmheasa a úsáid, go háirithe chun críche maoinithe trádála. In éagmais sonraí leordhóthanacha, tá sé fós doiléir cibé acu a dhéantar nó nach ndéantar na paraiméadair priacal nua a chalabrú go hiomchuí chun an éifeacht mhaolaitheach priacal maidir le comhthaobhacht a léasú agus, faoi seach, na gnéithe nach mór a bheith i mbeartais árachais go n‑aithneofar mar chosaint creidmheasa incháilithe iad a léiriú. Dá bhrí sin, cuirtear Airteagal 495c nua isteach lena shainordaítear do ÚBE measúnú a dhéanamh ar oiriúnacht chalabrú priacal Basel III ar na paraiméadair is infheidhme maidir le risíochtaí a léasú, go háirithe na caolchorrlaigh chomhthaobhachta (‘coigeartuithe luaineachta’) agus luachanna rialála le haghaidh LGD urraithe. Cumhachtaítear don Choimisiún an calabrú a athbhreithniú trí ghníomh tarmligthe, más iomchuí, agus tuarascáil ÚBE á cur san áireamh aige. Idir an dá linn, bíonn feidhm ag céimniú isteach 5 bliana maidir leis na paraiméadair priacal nua faoin gcur chuige A‑IRB. Thairis sin, cuirtear Airteagal 495d nua isteach lena shainordaítear do ÚBE a thuairisciú don Choimisiún maidir le hincháilitheacht agus úsáid árachais creidmheasa mar theicníc um maolú priacail creidmheasa agus maidir leis na paraiméadair priacal iomchuí ar cheart dóibh a bheith bainteach leo faoin gcur chuige SA‑CR agus faoin mbonn chur chuige IRB. Bunaithe ar an tuarascáil sin, ceanglaítear ar an gCoimisiún togra reachtach maidir le hárachas creidmheasa a úsáid mar theicníc um maolú priacail creidmheasa a chur isteach, más iomchuí. Creat priacail creidmheasa – teicnící um maolú priacal creidmheasa Leasaítear Airteagail 224 agus 230 chun rialacha agus modhanna Basel III maidir le comhthaobhacht agus ráthaíochtaí a chur san áireamh faoin gcur chuige SA‑CR agus F‑IRB araon a chur chun feidhme. Go háirithe, rinneadh athbhreithniú ar na caolchorrlaigh mhaoirseachta is infheidhme maidir le comhthaobhacht airgeadais faoin modh simplí comhthaobhach airgeadais , agus ar luachanna na LGDanna urraithe agus ar na caolchorrlaigh mhaoirseachta is infheidhme maidir le risíochtaí a láimhseáiltear faoi F‑IRB. Leasaítear Airteagal 213(1), pointe (c)(iii), agus Airteagal 215(2) chun na critéir incháilitheachta maidir le ráthaíochtaí agus, faoi seach, ráthaíochtaí a sholáthraítear i gcomhthéacs comhscéimeanna ráthaíochta nó arna soláthar ag nó arna bhfrithráthú ag roinnt eintiteas a shoiléiriú. Leis na soiléirithe sin, ba cheart go soláthrófaí go háirithe níos mó soiléireachta maidir leis an incháilitheacht de réir mar a bhunaítear teicnící um maolú priacail creidmheasa de chuid scéimeanna ráthaíochta poiblí i gcomhthéacs ghéarchéim COVID‑19. Creat priacal margaidh In 2016, d’fhoilsigh CBMB an chéad sraith de chaighdeáin priacail margaidh athbhreithnithe, a thugtar an t‑athbhreithniú bunúsach ar an leabhar trádála (FRTB) uirthi chun dul i ngleic le heasnaimh a sainaithníodh sa chreat um cheanglais chaipitil priacail margaidh maidir le suíomhanna leabhair trádála. Agus faireachán á dhéanamh ar thionchar chaighdeáin FRTB, shainaithin CBMB roinnt saincheisteanna maidir le caighdeáin FRTB agus, dá bharr sin, d’fhoilsigh sé caighdeáin athbhreithnithe FRTB i mí Eanáir 2019. I mí na Samhna 2016, mhol an Coimisiún ar dtús go dtabharfaí ceanglais cistí dílse cheangailteacha bunaithe ar chaighdeáin FRTB isteach mar chuid de CRR II chun dul i ngleic le heasnaimh an chreata priacail margaidh. Mar gheall ar chinneadh CBMB ina dhiaidh sin chun na caighdeáin sin a athbhreithniú, áfach, le hamlínte nach bhfuil comhoiriúnach le garspriocanna phróiseas caibidlíochta CRR II, d’aontaigh Parlaimint na hEorpa agus an Chomhairle caighdeáin FRTB in CRR II a chur chun feidhme chun críche tuairiscithe amháin. Cuireadh ceanglais cistí dílse bunaithe ar chaighdeáin FRTB i leataobh lena dtabhairt isteach níos déanaí, trí thogra reachtach ar leithligh a ghlacadh.

Chun ceanglais cistí dílse cheangailteacha le haghaidh priacal margaidh a thabhairt isteach i gcomhréir le caighdeáin athbhreithnithe FRTB, déantar roinnt leasuithe ar CRR. Ábhar, raon feidhme agus sainmhínithe Leasaítear Airteagal 4 chun an sainmhíniú ar dheasc thrádála a shoiléiriú. Gnéithe de chistí dílse Leasaítear Airteagal 34 chun maolú a áireamh a chuireann ar chumas institiúidí coigeartuithe luacha breise foriomlána a laghdú faoi imthosca urghnácha, bunaithe ar thuairim a sholáthair ÚBE, chun dul i ngleic leis an gcomhthimthriallacht atá leabaithe sna coigeartuithe luacha breise a asbhaintear as caipiteal CET1. Riachtanais ghinearálta, luacháil agus tuairisciú Leasaítear Airteagal 102 chun cuir chuige FRTB a thabhairt isteach chun críche ceanglais cistí dílse a ríomh. Déantar Airteagal 104 a ionadú chun na critéir a úsáidtear chun suíomhanna a shannadh don leabhar trádála nó don leabhar neamhthrádála (i.e. an leabhar baincéireachta) a athbhreithniú; tugann sé maolú isteach freisin a chuireann ar chumas institiúide ionstraimí sonracha a shannadh don leabhar neamhthrádála a shannfaí don leabhar trádála i gcásanna eile; tá an maolú faoi réir coinníollacha an‑diana agus formheasa ó údarás inniúil na hinstitiúide. Leasaítear Airteagal 104a chun na coinníollacha is gá a úsáid chun ionstraim atá idir an dá leabhar a athaicmiú a shonrú tuilleadh. Leasaítear Airteagal 104b chun maolú a thabhairt isteach a chuireann ar chumas institiúidí deasca trádála tiomnaithe a chruthú ar féidir le hinstitiúidí suíomhanna leabhar neamhthrádála atá faoi réir priacal malairte eachtraí nó tráchtearraí a leithdháileadh go heisiach orthu. Tugtar Airteagal 104c isteach chun láimhseáil na bhfáluithe priacail malairte eachtraí atá i gcóimheasa caipitil a shonrú, rud a chuireann ar chumas institiúidí roinnt suíomhanna a eisiamh, faoi dhálaí áirithe, ó ríomh na gceanglas cistí dílse maidir le priacal malairte eachtraí. Leasaítear Airteagal 106 chun na forálacha atá ann faoi láthair maidir le haistrithe priacal inmheánacha a shoiléiriú. Forálacha ginearálta Leasaítear Airteagal 325 chun ceanglais cistí dílse cheangailteacha le haghaidh priacal margaidh bunaithe ar chuir chuige FRTB a leagtar amach i gCaibidlí 1a (cur chuige caighdeánaithe malartach nó A‑SA), 1b (cur chuige malartach samhla inmheánaí nó A‑IMA) agus 2 go 4 (cur chuige caighdeánaithe simplithe nó SSA) a thabhairt isteach, chomh maith le coinníollacha maidir lena n‑úsáid agus minicíocht ríomh na gceanglas cistí dílse. Tugtar maolú isteach le haghaidh institiúidí freisin ar cheanglais cistí dílse a ríomh maidir le suíomhanna atá faoi réir priacail malairte eachtraí a asbhaintear as a gcistí dílse. Leasaítear Airteagal 325a chun na critéir incháilitheachta maidir le húsáid SSA a thabhairt isteach. Soiléirítear le hAirteagal 325b conas na ceanglais cistí dílse a ríomh le haghaidh priacal margaidh ar bhonn comhdhlúite. An cur chuige caighdeánaithe malartach Leasaítear Airteagal 325 chun ceanglais cháilíochtúla bhreise a bhaineann le bailíochtú, doiciméadacht agus rialachas A‑SA a thabhairt isteach. Leasaítear Airteagal 325j chun eilimintí áirithe de chaighdeáin chríochnaitheacha FRTB a shoiléiriú maidir le láimhseáil na n‑infheistíochtaí i gcistí (i.e. gnóthais chomhinfheistíochta nó GCanna) agus chun roinnt coigeartuithe spriocdhírithe a thabhairt isteach maidir leis na ceanglais cistí dílse le haghaidh na suíomhanna sin a ríomh chun a áirithiú nach dtagann méadú díréireach ar chastacht an ríomha agus go ngearrtar níos lú pionóis mar gheall ar láimhseáil na GCanna faoin gcur chuige caighdeánaithe, ós rud é go bhfuil ról ríthábhachtach ag GCanna maidir le carnadh coigiltis phearsanta, le haghaidh infheistíochtaí móra nó le haghaidh scoir, a éascú. Tugtar aghaidh ar na cuspóirí sin trína shonrú gur cheart d’institiúidí cur chuige na trédhearcachta a chur i bhfeidhm ar bhonn minicíochta míosúla maidir leis na suíomhanna sin i GCanna lena mbaineann an cur chuige sin, agus trína chur ar chumas institiúidí, faoi choinníollacha sonracha, úsáid a bhaint as sonraí arna soláthar ag tríú páirtithe ábhartha chun na ceanglais cistí dílse a ríomh faoi chur chuige na trédhearcachta. Thairis sin, faoin gcur chuige bunaithe ar shainordú, le hAirteagal 325j, tugtar sainordú isteach go ndéanfadh ÚBE na heilimintí teicniúla nach mór d’institiúidí a úsáid chun cur leis an bpunann hipitéiseach a úsáidtear chun na ceanglais cistí dílse a ríomh a shonrú tuilleadh. Leasaítear Airteagal 325q chun láimhseáil na bhfachtóirí priacail vega um malairt eachtrach a shoiléiriú. Leasaítear Airteagal 325s chun foirmle na n‑íogaireachtaí priacail vega a choigeartú. Leasaítear Airteagal 325t chun na híogaireachtaí a úsáidtear chun ceanglais cistí dílse a ríomh a ailíniú tuilleadh leis na híogaireachtaí a úsáidtear le haghaidh bainistiú priacal san institiúid. Aistrítear foráil maidir le díorthaigh chreidmheasa agus chothromais neamhurrúsúcháin trádálaithe ó Airteagal 325ab chuig Airteagal 325v atá níos ábhartha. Leasaítear Airteagail 325y, 325am, 325ah agus 325ak ar an gcaoi chéanna chun sannadh na gcatagóirí cáilíochta creidmheasa faoi A‑SA a shoiléiriú. Modhnaítear Airteagal 325ae chun láimhseáil an fhachtóra priacail maidir le boilsciú agus na bhfachtóirí priacal ar bhonn trasairgeadra a shoiléiriú.

Leasaítear Airteagail 325ah agus 325ak chun na hualuithe priacal maidir le bannaí faoi chumhdach a shoiléiriú (arna rátáil go seachtrach agus gan rátáil araon). Leasaítear Airteagail 325ai agus 325aj chun luach na bparaiméadar comhghaoil a shoiléiriú. Modhnaítear Airteagal 325as chun ualú priacal níos ísle a thabhairt isteach maidir leis an bhfachtóir priacail deilte a bhaineann le hastaíochtaí de bharr carbóin a thrádáil. Faoi chaighdeáin chríochnaitheacha Basel III, comhshamhlaítear lamháltais astaíochtaí le conarthaí leictreachais, a d’fhéadfaí iad a mheas mar róchoimeádach i bhfianaise sonraí stairiúla atá ábhartha i leith mhargadh an Aontais le haghaidh lamháltais astaíochtaí. Go deimhin, le Cúlchiste Cobhsaíochta an Mhargaidh arna bhunú ag an gCoimisiún in 2015, cobhsaíodh luaineacht an phraghais ar lamháltais an Chórais Trádála Astaíochtaí (ETS). Tugann an méid sin údar le catagóir priacal shonrach a chruthú le haghaidh lamháltais ETS faoi A‑SA, atá éagsúil le leictreachas, a bhfuil ualú priacal níos ísle aici atá cothrom le 40 % chun praghas iarbhír luaineachta an tráchtearra seo a bhaineann go sonrach leis an Aontas a léiriú ar bhealach níos fearr. Leasaítear Airteagal 325ax chun na hualuithe priacal maidir le híogaireachtaí ar fhachtóirí priacail vega a shoiléiriú. Cur chuige na samhla inmheánaí malartaí Leasaítear Airteagal 325az chun na coinníollacha nach mór do na hinstitiúidí a chomhlíonadh a shoiléiriú chun go dtabharfaí cead dóibh A‑IMA a úsáid chun na ceanglais cistí dílse le haghaidh priacal margaidh a ríomh. Leasaítear Airteagal 325ba chun an fhoirmle a thabhairt isteach lena ndéantar na ceanglais cistí dílse a ríomhtar faoi A‑IMA a chomhiomlánú. Leasaítear Airteagal 325bc chun sainordú RTS le haghaidh ÚBE a thabhairt isteach chun na critéir maidir le hionchuir sonraí a úsáid sa tsamhail tomhais priacail a shonrú. Leasaítear Airteagal 325be chun cumhachtaí nua na n‑údarás inniúil a shonrú maidir le hinsamhaltaitheacht na bhfachtóirí priacal arna bhfeidhmiú ag institiúidí a mheasúnú trí úsáid a bhaint as A‑IMA. Leasaítear Airteagal 325bf chun cumhachtaí nua le haghaidh údaráis inniúla a thabhairt isteach chun aghaidh a thabhairt ar easnaimh sa tsamhail agus i leith na gceanglas cúltástála arna bhfeidhmiú ag institiúidí trí úsáid a bhaint as A‑IMA. Leasaítear Airteagal 325bg chun ceanglais cheangailteacha a thabhairt isteach maidir le haitreabúideacht B&C a chuireann institiúidí i gcrích trí úsáid a bhaint as A‑IMA. Leasaítear Airteagal 325bh chun coigeartuithe a thabhairt isteach chun ceanglais cistí dílse le haghaidh priacal margaidh maidir le suíomhanna GCanna faoi A‑IMA a ríomh, go háirithe chun a áirithiú go bhféadfadh níos mó GCanna a bheith incháilithe faoin gcur chuige. Ar an gcaoi chéanna leis na leasuithe arna ndéanamh ar láimhseáil GC faoi A‑SA, ceadaítear d’institiúidí, faoi choinníollacha sonracha, úsáid a bhaint as sonraí arna soláthar ag tríú páirtithe ábhartha chun na ceanglais cistí dílse a ríomh faoi chur chuige na trédhearcachta, agus ceanglaítear orthu cur chuige na trédhearcachta a chur i bhfeidhm ar íosbhonn minicíochta seachtainiúla. Leasaítear Airteagal 325bi chun freagrachtaí an aonaid rialaithe priacail agus an aonaid bhailíochtaithe a shoiléiriú i leith an chórais bainistíochta priacal. Leasaítear Airteagal 325bp chun a shoiléiriú tuilleadh na cásanna ina gceadaítear d’institiúidí úsáid a bhaint as samhail IRB chun na dóchúlachtaí mainneachtana agus caillteanas i gcás mainneachtana a mheas chun na ceanglais cistí dílse le haghaidh priacal mainneachtana a ríomh. Leasaítear Airteagal 337, Airteagal 338, Airteagal 352 agus Airteagal 361 chun forálacha nach bhfuil ábhartha a thuilleadh chun úsáid a bhaint as SSA a ionadú, nó a scriosadh. Samhlacha inmheánacha a úsáid chun ceanglais cistí dílse a ríomh Scriostar Caibidil 5 ós rud é go gcuirtear A‑IMA a leagtar amach i gCaibidil 1b in ionad an chuir chuige samhla inmheánaí (IMA) atá i bhfeidhm faoi láthair a úsáidtear chun na ceanglais cistí dílse le haghaidh priacal margaidh a ríomh. Gníomhartha Tarmligthe agus Gníomhartha Cur Chun Feidhme Mar gheall ar an neamhchinnteacht maidir le cibé acu a imeoidh nó nach n‑imeoidh dlínsí móra ó chaighdeáin chríochnaitheacha Basel III agus FRTB á chur chun feidhme acu agus mar gheall ar an tábhacht a bhaineann le cothroime iomaíochta a bheith i bhfeidhm idir institiúidí a bunaíodh san Aontas agus a bpiaraí idirnáisiúnta, le hAirteagal 461a cumhachtaítear don Choimisiún gníomhartha tarmligthe a ghlacadh chun na cuir chuige a úsáidtear chun na ceanglais cistí dílse le haghaidh priacal margaidh a ríomh a leasú, agus chun dáta theacht i bhfeidhm na gcur chuige sin a leasú chun iad a ailíniú le forbairtí idirnáisiúnta. Creat priacail an choigeartaithe luachála creidmheasa (CVA)

Is coigeartú cuntasaíochta luacha chóir ar phraghas idirbhirt díorthach é creat priacail an choigeartaithe luachála creidmheasa (CVA), atá ceaptha chun foráil in aghaidh caillteanais ionchasacha a sholáthar de bharr meathlú ar acmhainneacht creidmheasa an chontrapháirtí ar an idirbheart sin. Le linn GFC, thabhaigh roinnt bainc a bhfuil tábhacht shistéamach ag baint leo caillteanais shuntasacha CVA ar a bpunanna díorthach de bharr meathlú ar acmhainneacht creidmheasa go leor dá gcontrapháirtithe an tráth céanna. Mar thoradh air sin, thug CBMB caighdeáin nua isteach in 2011, mar chuid den chéad sraith d’athchóirithe Basel III, chun ceanglais chaipitil le haghaidh priacal CVA a ríomh chun a áirithiú go gcumhdófaí priacal CVA na mbanc le caipiteal leordhóthanach amach anseo. Trasuíodh na caighdeáin Basel sin i ndlí an Aontais in 2013 trí CRR. D’ardaigh bainc agus maoirseoirí ábhair imní, áfach, nár léirigh caighdeáin 2011 go hiomchuí an priacal CVA iarmhír a bhí ar na bainc. Go háirithe, ardaíodh 3 cháineadh shonracha i leith na gcaighdeán sin: i) go bhfuil easpa íogaireachta i leith priacal ag baint leis na cuir chuige a leagtar amach sna caighdeáin sin, ii) nach n‑aithnítear leo samhlacha CVA arna bhforbairt ag bainc chun críche cuntasaíochta, agus iii) nach léirítear leis na cuir chuige a leagtar amach sna caighdeáin sin an priacal margaidh atá leabaithe sna hidirbhearta díorthach leis an gcontrapháirtí. Chun aghaidh a thabhairt ar na hábhair imní sin, d’fhoilsigh CBMB caighdeáin athbhreithnithe i mí na Nollag 2017, mar chuid d’athchóirithe críochnaitheacha Basel III, agus rinne sé a chalabrú a choigeartú tuilleadh i bhfoilseachán athbhreithnithe i mí Iúil 2020. Chun é a ailíniú le caighdeáin CBMB 2020, déantar roinnt leasuithe ar CRR. In Airteagal 381, cuirtear sainmhíniú ar an mbrí atá le priacal CVA i láthair chun priacal raon difríochta creidmheasa chontrapháirtí institiúide agus priacal margaidh na punainne idirbheart arna trádáil ag an institiúid sin leis an gcontrapháirtí araon a léiriú. Leasaítear Airteagal 382 chun a shoiléiriú cad iad na hidirbhearta um maoiniú urrús atá faoi réir na gceanglas cistí dílse le haghaidh priacal CVA. Thairis sin, tugtar foráil nua isteach lena gceanglaítear ar institiúidí torthaí ríomh na gceanglas cistí dílse le haghaidh priacal CVA a thuairisciú maidir le hidirbhearta a bhfuil díolúine acu i gcomhréir leis an Airteagal sin. Ina theannta sin, sonraítear go bhfuil sé de dhiscréid ag na hinstitiúidí a fhálaíonn priacal CVA na n‑idirbheart sin a bhfuil díolúine acu ceanglais cistí dílse le haghaidh priacal CVA a ríomh maidir leis na hidirbhearta sin, agus na fáluithe incháilithe lena mbaineann á gcur san áireamh. Ar deireadh thiar thall, tugtar sainorduithe nua le haghaidh ÚBE isteach chun treoirlínte a fhorbairt chun cuidiú le maoirseoirí priacal CVA iomarcach a shainaithint agus RTS a fhorbairt chun na coinníollacha lena ndéantar measúnú ar ábharthacht na risíochtaí ar phriacal CVA a eascraíonn as idirbhearta luacha chóir um maoiniú urrús a shonrú. Cuirtear Airteagal 382a isteach chun na cuir chuige nua ar cheart d’institiúidí a úsáid chun a gceanglais cistí dílse le haghaidh priacal CVA a ríomh a leagan amach, chomh maith leis na coinníollacha maidir le meascán de na cuir chuige sin a úsáid. Déantar Airteagal 383 a ionadú chun na ceanglais ghinearálta a thabhairt isteach maidir leis an gcur chuige caighdeánaithe a úsáid chun ceanglais cistí dílse a ríomh le haghaidh priacal CVA, chomh maith leis an sainmhíniú ar CVA rialála chun na críche sin. Cuirtear Airteagail 383a go 383x isteach chun gnéithe teicniúla an chuir chuige caighdeánaithe a shonrú tuilleadh. Déantar Airteagal 384 a ionadú chun an cur chuige bunúsach a thabhairt isteach i ndáil leis na ceanglais cistí dílse a ríomh le haghaidh priacal CVA, i gcomhréir le caighdeáin Basel III. Déantar Airteagal 385 a ionadú chun an cur chuige simplithe a úsáidtear chun ceanglais cistí dílse le haghaidh priacal CVA a ríomh a thabhairt isteach, chomh maith leis na critéir incháilitheachta chun an cur chuige simplithe a úsáid. Ar deireadh thiar thall, leasaítea